Нуқтаи назар: Ўзбекистонда туризм ҳақиқатдан ривожланаяптими? - BBC News O'zbek\nНуқтаи назар: Ўзбекистонда туризм ҳақиқатдан ривожланаяптими?\nБи-би-си Ўзбек Хизмати учун\n- Ўзбекистон ҳақида фақатгина бундан икки йил олдин, университетда ўзбек талабасидан эшитганман. Эшитишимча, Ўзбекистон ёзда жуда иссиқ, қишда жуда совуқ мамлакат экан. Тўғриси, бундан кейин ушбу мамлакат ҳақида ҳеч қандай маълумотларга кўзим тушмади. Шунинг учун ҳам у ерга саёҳат қилишни ҳали ўйлаб кўрмаган эканман, - дейди 30 ёшлардаги Британия фуқароси бўлган Муҳаммад Имран.\nИмранни фикрларини тинглар эканман, бехосдан охирги беш йил ичида маҳаллий ОАВнинг туризм тўғрисидаги маълумотларини таҳлил қила бошладим. Mамлакатнинг туристик салоҳияти ва амалга оширилаётган ислоҳотлар, улкан натижалар тўғрисидаги янгликлар ушбу соҳа ҳақиқатдан жадаллик билан ривожланаётганлиги, яқин орада нафақат Марказий Осиёда, балки дунё сайёҳларининг севимли масканига айлана олиши мумкин деган фикрни уйғотади.\n-Мен Ўзбекистонни "Борат" фильми орқали кашф қилдим. Фикримча, ушбу фильм нафақат Қозоғистон ёки Ўзбекистонни, балки бутун Марказий Осиёни дунёга танитишга сабаб бўлган. Бундан ташқари, билишимча, Ўзбекистон анъаналари ва турмуш тарзи бизникига жуда ўхшаб кетади. Албатта имконият топилса, ушбу мамлакат тўғрисида кўпроқ билишни хоҳлар эдим - дея ўз фикрини билдирди 34 ёшли эронлик Исмоил.\nТуризмнинг ривожланиши фақат муайян мамлакатнинг давлат сиёсати ёки самарали ислоҳотига боғлиқ эмас. Масалан, Ўзбекистоннинг асосий салоҳиятли сайёҳлар оқими бўла оладиган мамлакатлардан узоқлиги, кўпчиликни қизиқтирувчи сув, қирғоқбўйи масканларининг йўқлиги, мамлакатни ушбу соҳада жуда тез ривожланиб кетишига халақит беради. Бироқ ягона маданий мерос, гўзал табиат, хуштаъм таомлар ушбу мамлакат жўғрофий ноқўлайликларга қарамасдан, соҳада муайян муваффақиятга эришиши учун етарли омиллар ҳисобланади. Асосийси, ушбу омиллар тўғрисидаги маълумотлар бизга қарши эмас, балки фойдамиз учун ишлаши лозим.\nТошкент-Самарқанд йўлида атиги битта текин ҳожатхона\nЎзбекистонда туризм: Нима қилмоқ керак?\n-Бундан икки йилча олдин, Хитойга иш бўйича саёҳат қилишимга тўғри келган эди. Имкониятдан фойдаланиб Буюк Ипак йўли мамлакатларидан бири -Ўзбекистонга саёҳат қилиш истаги туғилди. Виза олиш жараёнларини ўрганиб чиққанимдан кейин бормасликка қарор қилдим,-дейди норвегиялик 50 ёшлик Mеҳмет.\nТуризмнинг асосий моҳияти кундалик ҳаётдан чалғиб, завқланиш ва кўнгил очиш эканлиги ҳеч кимга сир эмас. Ҳеч бир турист саёҳат бошланмасдан туриб, ортиқча ташвишга юз тутгиси келмайди. Ваҳоланки, Ўзбекистонга саёҳат қилиш ҳақиқий имтиҳон. Биргина виза жараёни учун турист қанча вақтини сарфлаш керак. Қизиғи шундаки, кўплаб Марказий Осиё мамлакатлари онлайн виза тизимига ўтганлигига қарамасдан, Ўзбекистон ҳалиям ушбу тизимга ўтиш йўлини қилгани йўқ. Бугун онлайн даври эканлиги, турист бир пакет қоғоз билан элчихонада навбат кутиши ҳеч бир замонавий туризм стандартига тўғри келмаслигини эслатиб ўтишнинг ўзи ўта ноқулай ҳолат.\nБундан ташқари, виза тақдим этиш жараёнлари ва унинг нархлари тўғрисидаги маълумотлар ҳам ўта чалкаш. Ушбу чалкашлик айнан виза олиш жараёнларини осонлаштириш бўйича аниқ ва осон механизмнинг ишлаб чиқилмаганлиги натижасида юзага келган.\nУшбу қийин жараёндан ўтгандан сўнг кейинги қийинчилик аэропортга келиб тушгандан кейин бошланади. Аэропорт ҳар бир давлатнинг ташриф қоғози ҳисобланади. Бахтга қарши, бизнинг ушбу "ташриф қоғози"миз туристларни бошқа қайтиб келмаслигини таъминламоқда, холос. Узоқ навбат, бир неча марта бир хил жараёндаги текширувлар, ходимларда профессионал мулоқот қилиш кўникмасининг йўқлиги, турист Ўзбекистонга кирмасданоқ салбий таассуротга эга бўлишига олиб келмоқда. Хорижий туристларни рўйхатга олиш жараёнини автоматлаштириш, чегара, божхона ва консуллик хизматларининг қайтарилишини олдини олиш ва ягона маълумотлар базасини ташкил қилиш нафақат туристлар учун, балки ушбу соҳада хизмат қилаётган ходимлар фаолиятини осонлаштириши тайин. Аммо, бахтга қарши, бу масалага ҳали етарли эътибор қаратилгани йўқ.\nМақолани ёзиш жараёнида интернетдан хорижий туристларнинг фикрларини таҳлил қилар эканман, аксарият туристларнинг такси хизматидаги чалкашликлар (аниқ нархларнинг мавжуд эмаслиги ва таксистлар туристлардан кўпроқ пул талаб қилиши), метродаги ички ишлар ходимларнинг текширувлари, маданий ёдгорликлар ёки музейларга кириш нарх тарифларининг маҳаллий аҳоли ва туристлар учун ҳар хиллиги бўйича турли зиддиятли фикрларнинг гувоҳи бўлдим.\nМаълумки, Ўзбекистонда такси хизмати энг арзон хизматлардан ҳисобланади. Туристлардаги асосий норозиликлар такси хизмати учун қанча тўлашда эмас, балки қай тарзда тўловни амалга оширилишида. Транспорт тизимидаги ушбу тартибсизлик туристларда таксистлар томонидан алданиб қолиш ҳиссини уйғотмоқда.\nТуристларнинг "ички ишлар ходимлари" тўғрисидаги фикрларини эса, алоҳида ўрганиб чиқиш вақти келди,-деб ўйлайман. Албатта хавфсизлигимиз ва тинчлигимиз асосий мезонлардан бири, аммо у бизнинг зараримиз учун эмас, балки фойдамиз учун хизмат қилиши зарур. Ҳар қадамда сайёҳлик рюкзаги текширилган сайёҳнинг кўнглига гўзал табиат, ягона тарихий миноралар, рангли бозорлардан завқланиш сиғадими?\nБуюк Британиядаги етакчи сайёҳлик ташкилотларидан бири - Cox & Kings Travel Ltd ('C&K')нинг жамаотчилик билан алоқалар мутахассиси Кэти Костикнинг фикрича, Ўзбекистонга ташриф буюришга қизиққан туристларнинг аксарияти оддий дам олиш ёки таътилини мазмунли ўтказиш ниятидаги аҳоли қатлами эмас, балки юқори сайёҳлик маҳоратига эга бўлган ва узоқ йил саёҳат қилганлар ҳисобланади. Бундай сайёҳлар, муайян давлатга боришдан олдин, ушбу мамлакат тўғрисида барча маълумотларни яхшилаб ўргангандан кейингина саёҳат қилиш ёки қилмаслик бўйича қарор чиқаради. Шубҳасиз, уларнинг қарори интернетда юзага келтирилган мамлакат имижига боғлиқ. Афсуски, Ўзбекистон ҳали ушбу имижни интернетда тўлақонли намоён эта олгани йўқ. Ўзбекистон ҳақидаги маълуотларни фақат туризм билан шуғулланувчи тур ташкилотлар ёки давлат сайтларидан олиш мумкин.Туризмни халқаро миқёсда мунтазам тарғиб қилувчи кучли PR кампаниянинг мавжуд эмаслиги, ва аниқ тизимга солинган мунтазам тарғибот ишларидаги сусткашлик ҳам мамлакат ўз туристик имкониятларини тўлиқ очиб бера олмаётганлигининг асосий сабабларидандир.\nХулоса қилиб айтганда, ушбу соҳада амалага оширилаётган лойиҳаларнинг самараси ҳали яққол кўзга ташлангани йўқ. Туризм - нафақат сайёҳлар орқали кириб келадиган инвестиция, балки халқаро интеграциялашув жараёнини таъминловчи асосий омиллардан ҳисобланади. Туристларни мамлакатга жалб қилиш билан бирга уларда ижобий таассуротни қолдириш соҳанинг асосий вазифаларидан ҳисобланади. Мамлакатга кириб келган ҳар бир сайёҳда ушбу мамлакатга яна қайтиб келиш, ёки у билан ҳамкорлик қилиш истаги туғдириш учун фақат қоғоздаги лойиҳаларнинг ўзи етарли эмас.\nНью-Йоркда 8 кишини ўлдиришда айбланган ўзбек Сайфулло Соипов қўриқчининг "бошини танасидан жудо қилмоқчи" бўлган - АҚШ, Ўзбекистон\nСўнгги янгиланиш: 27 феврал 2020


News FeedTopics 6 557Photos 11 327Videos 565Participants 52 497\n___Ахли солих фарзандлар берсин Аллоҳим илохим.Амин!\nАссалому алайкум! Яхшиликни, гўзалликни кўра оладиган кўз хатоларни кечиришга қодир! Қалби фазилатли фикр юритишга, ақли эса умид билан яшнаган бўлади. Сизни яхши кўрувчи инсонларни қадрланг. Бугунги кун сизга ва яқинларингизга яхшилик, меҳр, инсоф, қадр олиб келсин. #Ҳадис Саҳобалар Расулуллоҳ ﷺ га келиб: Биз Бомдоднинг қазо бўлишлигини жуда ёмон кўрамиз. Аммо намоздан ухлаб қолябмиз, уйқу бизга ғолиб бўлябди бомдод намозига туролмаябмиз - деб шиқоят қилишди. Расулуллоҳ ﷺ:\n_________Алҳамдулиллаҳ__________ Лучшая книга в Мире-это Коран\n________Эй Аллоҳ! Қадамларимизни намоз устида собит қил ҳамда намозни бизга дунё ва ундаги барча нарсалардан маҳбуброқ қил!\n52 497 participants in the group\nШирин ҳаётингиз маънога тўлсин! Истаган ниятингиз ижобат бўлсин! Чеҳрангиз сўнмасин, ҳамиша кулсин, Жума айёмингиз муборак бўлсин!


Туғма юрак нуқсонига эга 12 нафар ўзбекистонлик бола операция қилинди — Фарғона шифокори\nЮрак нуқсони билан туғилган ўзбекистонлик 12 нафар бола француз кардиожарроҳлари томонидан операция қилинди. Операциялар “Sen Yolg‘iz Emassan” Фонди ва “Умид ришталари” (La Chaîne de l’Espoir) француз шифокорлари уюшмаси ҳамкорлигида Тошкентда ташкил этилган хайрия акцияси доирасида ўтказилди.\n“Sen Yolg‘iz Emassan” Фонди ўз фаолиятида меҳрибонлик уйлари тарбияланувчилари ва ижтимоий кўмакка муҳтож оилалар фарзандларига тиббий ёрдам кўрсатишга алоҳида эътибор қаратади. Фонд жорий йил ёзда мамлакатимиздаги болалар ва меҳрибонлик уйлари тарбияланувчиларини туғма юрак нуқсонини аниқлаш бўйича навбатдаги кўрикдан ўтказди. Кўрик жараёнида 15 нафар болада туғма юрак хасталиклари аниқланди.\nФонд таклифи билан Франциянинг етакчи кардиожарроҳлари бемор болаларни ҳар томонлама текшириш ва муолажанинг кейинги чораларини аниқлаш мақсадида Тошкентга келдилар.\n← Вегетарианлар нега гўшт емайди?\nАлишер Шодмонов тиббиёт соҳасида муаммолар кўплигини тан олди →\n27.03.2019 fsh.uz 599\n11.02.2019 fsh.uz 458\n10.01.2019 fsh.uz 559


Beeline ўз фаолиятида “яшил” технологиялардан фойдаланишни жорий этади\n15:26 / 02.03.2017\nЭнг йирик алоқа оператори Beeline миллий матбуот-анжумани доирасида 2016 йилдаги фаолияти натижаларини сарҳисоб қилди. Unitel‘нинг тижорат директори Максим Ефремов ўз тақдимотида компаниянинг келгусидаги режалари ҳақида тўхталиб ўтди. Бу ҳақда Beeline Ахборот хизмати Kun.uz’га хабар бермоқда.\nЙил якунларини шарҳлар экан, Максим Ефремов қуйидагиларни белгилади: “Beeline абонентларининг мулоқоти жадал ўсиб бормоқда: эндиликда ўртача, уларнинг ҳар бири ўтган йилга нисбатан ойига бир соат кўпроқ мулоқот қилмоқдалар. Ўсиб бораётган рақобатлик шароитида биз мижозлар базасини аввалдаги даражада сақлаб қолганимиз ва бир киши учун дата-хизматлардан фойдаланиш 195 Мегабайтдан 316 Мегабайтгача ошганлигини аҳамиятга олган ҳолда, Beeline тармоғига бўган талаб бир неча баробарга ошган. Мен ғурур билан шуни таъкидлаб ўтишим жоиз, бизнинг техник ва технологик имкониятларимиз бутунлай вақт талабига жавоб беради – бу эса аввалам бор 500 миллиард сўмдан ошган ривожланиш йўлидаги сармояларимиз туфайлидир”.


Мактабда ишловчи пенсионерларга 100% пенсия тўлашни режалаштирмоқдалар | insonvaqonun.uz\nБош саҳифа/Ижтимоий сиёсий ҳаёт/Мактабда ишловчи пенсионерларга 100% пенсия тўлашни режалаштирмоқдалар\nМактабда ишловчи пенсионерларга 100% пенсия тўлашни режалаштирмоқдалар\nҚҲТБТ порталида Президентнинг «Халқ таълими тизимини такомиллаштиришга доир чора-тадбирлар тўғрисида»ги фармони лойиҳаси муҳокама қилинмоқда. Ҳужжатда юқори тоифали мутахассислар учун халқ таълими муассасалари жозибадорлигини оширишга йўналтирилган чора-тадбирлар комплексини амалга ошириш назарда тутилган.\n· таълим муассасалари директорларини Халқ таълими вазирлиги тавсия этган номзодлар орасидан танлаб олиш, шунингдек уларни эгаллаб турган лавозимидан озод қилиш бўйича таклифлар киритиш;\n· таълим муассасасини ривожлантиришга доир устувор йўналишларни белгилаш бўйича таклифлар киритиш;\n· таълим муассасаси фаолиятини такомиллаштириш бўйича кўрилаётган чоралар, унинг молиявий-хўжалик фаолияти, бюджет, бюджетдан ташқари, ҳомийлик ва бошқа маблағларни сарфлашдан даромадлар ва харажатлар тўғрисида директорларнинг ҳисоботларини вақти-вақти билан эшитиш;\n· йиллик молиявий режалар ва харажатлар сметаларини келишиш;\n· таълим муассасаси директорининг тақдимномасига асосан кўрсатиладиган пуллик хизматлар тарифлари, таълим муассасаси хоналари ва бошқа мол-мулкининг ижара ҳақи миқдорларини тасдиқлаш;\n· таълим сифати, ўқитувчиларнинг билими ва педагоглик маҳорати, ўқувчилар учун яратилган шарт-шароитлар устидан тизимли мониторинг ўрнатиш;\n· ўқувчилар ва уларнинг ота-оналарининг мурожаатларини кўриб чиқиш, уларнинг педагог ва раҳбар кадрлар ҳақидаги фикрларини синчиклаб ўрганиш мақсадида ижтимоий сўровлар ўтказиш.\n2019 йил 1 январгача компьютерлаштирилган ва технологик синфлар, лабораториялар, барча санитария талабларига жавоб берадиган ошхоналар, спорт-соғломлаштириш комплекси, видеокузатув тизими ва ўқувчиларнинг индивидуал ижодий қобилиятларини ривожлантириш учун бошқа шарт-шароитларни назарда тутувчи «Замонавий мактаб» лойиҳасини ишлаб чиқиш режалаштирилмоқда. У хорижий экспертлар ва лойиҳа ташкилотлари иштирокида амалга оширилади. 2019-2020 йилларда лойиҳа доирасида камида битта мактаб қуриш режалаштирилмоқда.\n· ҳар йили ажратиладиган бюджет ассигнациялари, шу жумладан – 2018 йил охиригача 100 млрд сўм, кейинги йилларда эса халқ таълими ходимларининг иш ҳақини ошириш миқдорида унинг индексацияланишини ва йиллик харажатларга қайта ҳисобланишини ҳисобга олган ҳолда;\n· Халқ таълими вазирлиги ички аудит хизматларининг текширувлари натижаларига кўра растрата, ўғирлик, камомад, ноқонуний харажатлардан ундириб олинган сумманинг 50%и;\n· Жамғарманинг вақтинча бўш маблағларини жойлаштиришдан олинадиган даромадлар;\n· Халқ таълими вазирлиги муассиси бўлган корхона ва ташкилотлар дивидендларининг 100%и;\n· Халқ таълими вазирлиги тизими муассасалари балансидаги активларни сотишдан келиб тушган маблағлар;\n· Педагог ходимлар малакасини ошириш минтақавий марказлари ўтказадиган халқ таълими соҳасидаги кадрларни қайта тайёрлаш курсларида ўқитишдан келиб тушадиган маблағларнинг 10%и;\n· олий маълумотли шахслар учун педагоглик мутахассислиги бўйича қайта тайёрлаш курсларида ўқитишдан келиб тушадиган маблағларнинг 10%и;\n· жисмоний ва юридик шахслар, шу жумладан норезидентларнинг хайрия маблағлари;\n· грант маблағлари, ҳомийлик маблағлари ва қонун ҳужжатлари билан тақиқланмаган бошқа тушумлар;\n· давлат-хусусий шериклик лойиҳаларини амалга оширишдан тушган даромадлар;\n· қонун ҳужжатлари билан тақиқланмаган бошқа манбалар.\n· Халқ таълими вазирлиги, унга қарашли ташкилотлар ва муассасалар, шунингдек ҳудудий бўлинмалар ходимларига иш ҳақи, устамалар, мукофотлар ва бошқа рағбатлантириш тусидаги тўловларни тўлаш;\n· Халқ таълими вазирлигига фуқаролик-ҳуқуқий шартнома асосида юқори тоифали мутахассисларни ишга жалб этиш;\n· вазирлик ходимларининг, шу жумладан хорижий давлатларнинг илмий-тадқиқот, таълим ва бошқа муассасаларида ўқиш, малака ошириш ва стажировка ўташ харажатларини тўлаш;\n· вазирлик ходимларининг мамлакат ичидаги ва унинг ташқарисидаги хизмат сафари харажатларини тўлаш;\n· вазирлик фаолиятини такомиллаштиришга йўналтирилган бошқа чора-тадбирлар;\n· Халқ таълими вазирлиги, унинг ҳудудий бўлинмалари ва унга қарашли муассасаларнинг моддий-техник базасини мустаҳкамлаш;\n· Халқ таълими вазирлиги томонидан мазкур Жамғарма маблағлари доирасида белгиланадиган бошқа йўналишлар.\n2019 йил 1 январдан пенсионерлар – халқ таълими муассасалари ходимларига тўлиқ миқдорда пенсия тўлаш таклиф этилмоқда.\nШу пайтдан эътиборан умумтаълим муассасалари раҳбарларини пуллик хизматлар кўрсатишдан келиб тушадиган қўшимча даромадларнинг 10%игача миқдорида моддий рағбатлантириш тартибини жорий этиш режалаштирилмоқда.\n1000\tЧоп этиш PDF


ЕХҲТ ва Тожикистон янгиланган ваколат доирасида биринчи учрашувни ўтказди\nДУШАНБЕ – 11 апрель, чоршанба куни Душанбе шаҳрида Тожикистон ҳукумати ва фуқаролик жамияти вакиллари, Европада хавфсизлик ва ҳамкорлик ташкилоти расмийлари ҳамкорликни кучайтириш масаласини муҳокама қилиш учун учрашдилар, дейилади ЕХҲТ баёнотида.\nЕХҲТ хабарига кўра, бу янги «ЕХҲТ – Тожикистон ҳамкорлик платформаси» формати доирасидаги илк учрашувдир, иккинчи учрашув кейинги йил ўтказилиши режалаштирилган.\nИштирокчилар 2017 йилдаги ҳамкорлик ва 2019 йил учун янги режаларни муҳокама қилдилар.\n«Биз мезбон мамлакат талабларига жавоб беришга ва ЕХҲТ тамойиллари ҳамда мажбуриятларига мувофиқликни таъминлашга ҳаракат қиламиз», деди Душанбедаги ЕХҲТ дастури офиси раҳбари Туула Юрёля учрашув чоғида.\n«Сиёсий, ҳарбий ва инсонпарварлик йўналишидаги ҳар томонлама саъй-ҳаракатларимизга қўшимча равишда биз Тожикистон ҳукумати ва фуқаролик жамияти билан иқтисодий ва экологик йўналишда ҳамкорликни кучайтириш учун биргаликда ишлашдан умидвормиз», деди у.\nВенадаги ЕХҲТнинг можароларни бартараф этиш маркази раҳбари, элчи Марсел Пешко Тожикистоннинг минтақада хавфсизлик ва барқарорликни таъминлашдаги ўрнини алоҳида таъкидлаб ўтди.\n«Биз ЕХҲТнинг Афғонистон билан ҳамкорлигида Тожикистоннинг кўмагини алоҳида қадрлаймиз», деди у учрашув чоғида.\n«Давлатимиз манфаати йўлида, Тожикистон барча халқаро ва минтақавий ташкилотлар билан ҳар томонлама ҳамкорлик қилиши керак», деди Тожикистон ташқи ишлар вазири ўринбосари Исматулло Насриддин.\nХитойнинг ўзини COVID-19 қаҳрамони деб кўрсатиши унинг пандемиядаги ролига зид келмоқда\nПекин глобал соғлиқни сақлаш инқирози даврида «қаҳрамонларча» ҳаракат қилганига бутун дунёни ишонтирмоқчи. Фактлар эса бунинг аксидан далолат беради.\nҚозоғистон ҳуқуқ-тартибот идоралари Жанаўзенда гумондор экстремистларни ҳибсга олди\nКуч тузилмалари шунингдек, коронавирус пандемияси туфайли кучайган хавф билан ҳам юзма-юз келмоқда, зеро инқироз янада кўпроқ одамларни жангариликка ёлланишга мойил қилиб қўйган.


AIBA президентига ишончсизлик билдирилди\n16:54 / 29.07.2017\nХалқаро ҳаваскор бокс федерацияси – AIBA ташкилотининг Швейцариянинг Лозанна шаҳридаги бош қароргоҳи ҳафта охиригача ёпиб қўйилган. Ташкилотнинг хавфсизлик хизмати бинога киришни тўсиб қўйган, деб хабар қилмоқда Спорт-Экспресс нашри.\nЭшикка ташкилот раҳбари Чинг-Куо Вуга ишончсизлик вотуми эълон қилингани ҳақидаги хабар ёпиштирилган. Унга AIBA’нинг навбатдан ташқари конгрессида истеъфога чиқиш таклиф этилган, аммо у буни рад этган.\nБундай кескин қарор қабул қилинишига AIBA молиявий бошқарувидаги муаммолар рўкач қилинмоқда. Бундан ташқари, аксилдопинг чоралар етарли эмаслиги, Рио Олимпидасида кўтарилган ҳакамлик муаммолари билан боғлиқ масалалар сабаб бўлган.\nХалқаро Олимпия қўмитаси Халқаро ҳаваскор боксчилар ассоциациясидаги вазиятни диққат билан кузатаётганини маълум қилди. ҲОҚ AIBA муаммолари ҳал этилгач, бошқа тўловлар амалга оширилишини билдирмоқда.\nAIBA раҳбарияти, шунингдек, ташкилот фаолиятини бошқариш учун муваққат қўмита ташкил этди. Швейцария ҳукумати бош қароргоҳ биноси кимга тегишли эканини аниқламоқда.\nAIBA ижроия қўмитаси Москва шаҳрида бўлиб ўтган кенгашида ташкилотнинг 70 ёшли ҳозирги президенти Чинг-Куо Вуга ишончсизлик билдирган эди.


Эркин микрофон - 15 неварамни олиб қочиб келдим\nҚирғизистон жануби, айниқса ўзбеклар учун Ўшда вазият таҳликали қолаётгани боис ўз жойларини ташлаб кетаётганлар кети узилгани йўқ. Пайшанба куни "Эркин микрофон"га қўнғироқ қилган ўшлик ўзбеклар "ҳайдалиш" пайтида чеккан азобларидан сўз очди.\nМосковга етиб олдик, болам...\nдейди Ўшдан 15 неварасини олиб Россияга келган 70 ёшли онахон Шарофатхон Тўйчиева. Онахонга кўра, у фарзандлари ва невараларининг хавфсизлигини ўйлаб шу ёшида муҳожир бўлишга мажбур бўлган:\n- Бутун ўшлик оналар номидан келдим. Болалар жуда ҳам кўп ҳалок бўлиб кетаяпти айланай болам. Ўшанга ҳайрон бўлиб бошимиз қотиб¸ ақлимиз озиб¸ нима қилишни билмасдан охири мана шу ëққа келишга қарор қилдикда. Ҳозир бировнинг квартирасида турибмиз. Ҳайрон бўлаяпман. Бошим қотиб турибман нима қилишни билмасдан. Ҳали бир қарорга келганим ҳам йўқ. Невараларни олиб қочиб келдим. Бари қизлар эди. Бўйига етган қизлар. 15 та неварани олиб қочиб келдим. Машинада келдик. 10 кунда етиб келдим болам. Машиналар ҳам бузилиб¸ оч қолиб келдикда энди. Ишқилиб етиб келиб олдик Худога шукур. Биз нажот истаб келдик болам. Биз келиб олдигу¸ қолганларга увол бўлаяпти болам. Энди ҳамма қочиб кета олмаяптида. Эналар йиғлаб у ëққа бораяпти¸ бу ëққа келаяпти. Бориб келган билан фойда йўқ. Ҳеч қанақа фойда тегмаяпти. Боласини олиб чиққанлар қўрққанидан ариза ëза олмаяпти. Ариза ëзганда билиб қолса¸ уйи-пуйи билан олиб чиқиб кетиб қолаяпти. Шунинг учун шу ерларга нажот истаб келдим мен. Дарди-ҳолимизга етадиган инсон бормикан деб келдим¸- дейди Шарофатхон ая Тўйчиева.\nҚирғизистондаги тунги қароқчилар\nЯна бир ўшлик Шоирахоннинг Озодликка айтишича, улар ҳам Қирғизистондан Қозоғистонда ишлаётган турмуш ўртоғининг олдига бориш учун таксида йўлга чиққан. Бироқ Ўш-Бишкек йўлининг Сичқон деган жойида, шом пайти уларнинг машинасини бир тўда йигитлар тўхтатган:\n- Роса қийналиб келдикда йўлда. Сичқон деган йўлдан келаëтсак¸ болалар бизни тўсишиб¸ ўзлари келиб эшикни очишиб¸ бизни тушириб олишди. Ичида иккита-учта қирғиз болалар бор эди¸ хотин кишилар бор эди. Уларга тегмади. “Сенлар туш” деди бизларга. “Ўзбекларга закон чиққан. Кўчага чиққанда¸ виездной справкани олиб юриши керак. Қани СНБ нинг справкалари? Биз унақа¸ бунақа бўламиз” деди. “Унақаларимиз йўқ” десак¸ “Пул берасан” деди. “Пулимиз йўқ” десак¸ 17 яшар боламнинг қўлини шартта қайириб “Олиб кетаман” деди. Қўлимда 200 доллар пул бор эди. Шуни бердим. “Яна бер” дейди. “Йўқ” десам¸ “Олиб кетаман” деб боламни яна судрайди. “Битта зирагим бор” деб кейин битта зирагимни ҳам ечиб бердим йиғлаб ҳалигиларга. Эплаб чиқиб кетсак бўлди дедикда. У ëқда кўпчиликни шунақа қилаëтган экан. Билмабмизда биз бунақа бўлиб қолишимизни. Ичидаги иккита-учта қирғизларга ҳеч нарса дегани йўқ.\nОзодлик: Сизларни тўхтатганлар милиция кийимидами ëки фуқаролик кийимидами?\n- Фуқаро кийимида. Биттаси милиция кийимида экан. У тушмади машинадан. Тўсгани фуқаро кийимида эди¸ дейди ўшлик Шоирахон.\nАёлларни эркаклар туғдирмасин\nдейди Сурхондарё вилоятининг Шўрчи туманидан қўнғироқ қилган суҳбатдош. Унга кўра, туғруқхоналарда эркак докторларнинг доя бўлиб ишлаши умуман шарқ одобига тўғри келмайди:\n- Бизнинг Ангор районида аëлларни эркаклар туғдираяпти. Бизнинг роддомдаги докторларимиз эркаклар. Ҳомиладор бўлиб тушган келинларни иложи бўлса, туғдириб олади, бўлмаса, жойида операция қилиб жойида бичиб жўнатиб юбораяпти. Илгари вақтларда ҳам аëлларни момойлар туғдиргич эди. Бу эркакларни кўргандан кейин кечаги қиз, ота-онасиникидаги қиз бугун келин бўлиб, ҳомиладор бўлиб туғиш арафасида тепасида катта салахмондай эркак турсаю, у столнинг устида эшилиб туғаман деб ëтса. Қандай бўлар экан бу? Ундан кўра бозорда бир нима сотиб ўтирган момойнинг қўлини яхшилаб совун билан ювдириб олиб борса, шу осонгина туғдириб қўяди. Кеча қиз бўлиб юрган ҳомиладор бўлиб борсаю, тепасида салахмондай эркак турса. Қандай қилиб столнинг устида эшилиб ëтади у,- дейди сурхондарëлик суҳбатдош.\nШўрчининг шўр муаммолари\nСурхондарё вилоятининг Шўрчи туманидан қўнғироқ қилган тингловчимиз Саидбекнинг айтганларига шундай сарлавҳа бердик:\n- Бизда сув масаласи жуда қизиқ аҳволдада. Баҳорда¸ кузда¸ қишда нормалний бўлади. Ëз ойида¸ айни керакли пайтда сув йўқ умуман. Крандан водаканал нимаси орқали келади. Сув етти йилдан бери шунақа муаммо бўлаяпти. Ўзимиздан икки километр узоқда булоқ чиқиб ëтади. Ўша ердан машинада ташиб олиб келамиз. Ўшани водаканал ходимлари ўйлаб кўришса¸ яхши бўларди.\nГаз масаласи ҳам жуда қизиқ аҳволда. Қишда ўзи газ бўлмайди. Баҳорда кечқурун бир соат¸ эрталаб бир соат бўладида¸ кун совуқ пайти ҳам газ йўқ¸ кун иссиқ пайти ҳам газ йўқда. Газнинг счëтчиги деярли айланмайди. Пенсиялар жуда ëмон¸ абгор аҳволда. Июн ойининг пенсияси ҳали йўқ¸ беришмаяпти. Гап-сўз ҳам йўқ. Сурхондарëда жуда аҳвол чатоқда. Кейин бозорда нарх-наво қиммат бўлиб кетган. Шакарнинг бир килоси 2800-3000 сўм. Ëш 3500-4000 сўм. Қимматчиликда хуллас. Яшаш жуда оғир¸ дейди навбатдаги сурхондарëлик суҳбатдошимиз.\nБир кун мазза қилиб кино кўриб олдик\nдейди Рамазоннинг биринчи куни уйида чироқ ўчмаган Қашқадарё вилоятининг Чироқчи туманида яшовчи Гулсанам:\n- Светларимиз кундуз куни бир соат ëнади¸ кечаси уч-тўрт соат ëнадида. Шу билан кейин тамом ўчади.\n- Ҳа. Кеча рўзанинг биринчи куни кечаси билан ëниб турди. Шундай мазза қилиб киноларни кўрдик¸ дейди ўз хурсандчилигини яшира олмаган Гулсанам.\nЙўл азоби - гўр азоби\nСирдарё вилоятидан қўнғироқ қилган тингловчи Абдураҳмон вилоят ҳокими эътиборини 19 йилдан бери ҳал бўлмай келаётган йўл муаммосига қаратмоқчи бўлади:\n- Мана шу Боëвут тумани маркази Котловандан Гулистон шаҳрига маршруткалар¸ автобуслар қатнайди. Лекин Боëвут разезд деган жойга етиб келганда Деҳқонобод жамоа хўжалигидан Гулистон шаҳригача йўлнинг олти ëки саккиз километри жуда ҳам бузилиб кетган. У ерда машиналар умуман юриб бўлмайди. Ўша жойни маршрутка ва автобуслар айланиб ўтишга мажбур бўлиб¸ Гулистон шаҳрига боришга 15 километр айланиб ўтади. Мустақилликка мана 19 йил бўлаëтган бўлса¸ мана шу 6-10 километр масофа умуман ремонт қилинмаган. Халқ жуда ҳам қийналаяпти шаҳарга боришга. Бунақа жойлар вилоят миқëсида олиб қарасангиз жуда кўпайиб кетганда. Раҳбарият мана шу нарсаларга эътибор берса¸ яхши бўларди¸ дейди сирдарëлик Абдураҳмон.


ЁЛҒИЗ АЁЛНИНГ УЙИ БУЗИБ ТАШЛАНДИ - Ўзбекистон овози газетаси\nТаҳририятимизга Андижон вилояти, Олтинкўл тумани, «Чаққон-2» маҳалла фуқаролар йиғинида яшовчи, ушбу маҳалладаги 51-сонли умумий ўрта таълим мактаби директори Нигорой Бобоназаровадан шикоят хати келди.\nУнда баён қилинишича, маҳалладошлари Ёрқинбой Ҳакимов, Иномиддин Турдиев, Шукур Мирзаев ва Абдувоҳид Ҳамидовлар унинг мактаб директори лавозимида ишлашини хоҳлашмаётганлиги боис турли миш-мишлар тарқатиб, асоссиз иғволар қилиб келмоқда. Устига-устак улар директорнинг қизи Нафисахон икки нафар вояга етмаган фарзанди билан яшаб келаётган уйни ноқонуний қурилган, деб юқори органларга кетма-кет аризалар ёзавергани натижасида қизининг уй-жойи Мажбурий ижро бюроси Олтинкўл туман бўлими томонидан 2018 йил 9 август куни кечки пайт экскаватор билан бузиб ташланган.\n— Отам Адҳамжон Бобоназаров узоқ йиллар давомида Олтинкўл тумани Халқ таълими бўлимига қарашли мактабларда ўқитувчи ва директор бўлиб ишлаб келган, — дейди уй-жойи бузилган Нафисахон Бобоназарова. — Тақдир экан, отам 2012 йили тўсатдан вафот этди. Шундан сўнг онам беш нафар фарзандни, яъни бизни ҳам ота, ҳам она бўлиб вояга етказди. Яхши ниятларда опам, синглим ва мени турмушга узатди. Афсуски, менинг турмушим бузилиб, икки нафар фарзандим билан онамнинг уйига қайтиб келдим. Онам кўкрагимдан итармади. Эндиликда фарзандларинг учун ўзинг ишлашинг керак, деб уйимизга яқин бўлган мактабгача таълим муассасасидан иш топиб берди. Ҳозир боғчада кир ювувчи бўлиб ишлаяпман. Ойлик маошим 380-400 минг сўм.\nАслида онам ҳам, отам ҳам ўқитувчи бўлиб ишлаганлиги сабабли 1988-1990 йилларда Олтинкўл тумани собиқ Қуйбишев номли колхознинг раҳбарлари томонидан уларга якка тартибдаги уй-жой қуриш ва томорқа ер сифатида экин экиб фойдаланиш учун ер майдони ажратиб берилган. Орадан 20 йилдан кўпроқ вақт ўтганидан сўнг онам Нигорой Бобоназарова уй-рўзғор ва фарзандларидан орттирган маблағига икки хонали уйни қуриб битказди. Икки нафар фарзандим билан уйга қайтиб келганимдан сўнг онам ҳеч кимга ота-онани боғлаб бермаган, ҳаётлигимда сен ҳам уйли-жойли бўл, деб ушбу ҳовли-жойни менга берди. Уйни ўзимнинг номимга ўтказиш учун масъул идораларга мурожаат қилиб борганимда билдимки, ўша вақтда колхозда ишлаган масъуллар ер ажратиб берилишига оид ҳужжатларни тўлиқ давлат архивига топширмаган экан. Шу боисдан биз судга тегишли ҳужжатларни тақдим эта олмадик.\nНатижада Фуқаролик ишлари бўйича Андижон туманлараро судининг 2018 йил 16 январь кунги ҳал қилув қарори, Фуқаролик ишлари бўйича Андижон вилоят суди кассация инстанциясининг 2018 йил 13 апрель кунги ажримига кўра, уй-жойимиз ўзбошимчалик билан қурилган ҳисобланиб, буздириш белгиланди. Ушбу суд ҳужжатларига асосан ижро варақаси Мажбурий ижро бюроси Олтинкўл туман бўлимига ижро этиш учун юборилди.\nШундан сўнг мен Президентимизнинг 2018 йил 20 апрелдаги «Фуқароларни ижтимоий қўллаб-қувватлаш бўйича қўшимча чора-тадбирлар ҳамда ўзбошимчалик билан қурилган турар жойларга нисбатан мулк ҳуқуқини эътироф этиш бўйича бир марталик умумдавлат акциясини ўтказиш тўғрисида»ги фармони билан берилган имкониятлардан келиб чиқиб, Олтинкўл тумани ҳокими Бахтимурод Каримов (собиқ) номига ва Давлат хизматлари агентлиги Олтинкўл туман бўлими (2018 йил 27 июнь куни)га турар жойга эгалик ҳуқуқини эътироф этиш тўғрисидаги ариза билан мурожаат этдим. Аммо, Олтинкўл тумани ҳокими номига ёзилган аризамга ёзма жавоб умуман келмади. Давлат хизматлари агентлигидан ҳам жавоб келгани йўқ.\nНима учун Кўчмас мулкка нисбатан мулк ҳуқуқини эътироф этиш ишлари бўйича Олтинкўл туман комиссияси раиси ва аъзолари шу кунгача аризани кўриб чиқиб, комиссия номидан ёзма жавоб беришмаяпти?\nУйим бузилишидан икки кун олдин кечга яқин Мажбурий ижро бюроси Олтинкўл туман бўлими бошлиқлари келиб, суднинг қарори қўлимизда турибди, унинг ижросини таъминлашимиз керак, уй-жойинг барибир бузилади, уйингдаги нарсаларингни олиб чиқиб кетмасанг, кўчага улоқтирамиз дейишди-да, уйимнинг ҳовли деворини экскаватор билан бузиб ташлашди. Бу огоҳлантириш эди. Шундан сўнг уйимни сақлаб қолиш мақсадида ариза ёзиб, масъул идораларга бориб, ижрони тўхтатиб туринглар, деб ялиниб-ёлвордим. Президентимизнинг «Фуқароларни ижтимоий қўллаб-қувватлаш бўйича қўшимча чора-тадбирлар ҳамда ўзбошимчалик билан қурилган турар-жойларга нисбатан мулк ҳуқуқини эътироф этиш бўйича бир марталик умумдавлат акциясини ўтказиш тўғрисида»ги фармони эълон қилинганини айтдим. Ҳеч ким арзи-додимга қулоқ солмади. Жорий йилнинг тўққизинчи август куни кечки пайт яна ўша Мажбурий ижро бюроси раҳбарлари ҳамда ҳокимиятнинг масъул ходимлари экскаватор билан келишди. Иккита фарзандим ва менинг дод-фарёдимга ҳам эътибор бермай, уй жиҳозларимни кўчага улоқтиришди. Шу вақтда фарзанларимнинг «Ая, бизни ҳеч кимимиз йўқми, ҳеч ким бизга ёрдам бермайдими?» деган сўзларини эшитганим оғирлик қилдими, уйимни кўз олдимда бузилишини кўтара олмадимми, бор овозим билан «ёрдам беринглар» дея қичқириб, ҳушимдан кетганман. Кўзимни очганимда шифохонада эканман. Икки-уч кундан сўнг шифохонадан чиқиб уйимга келсам, уй-жойим ўрнида бир уюм синиқ ғишт ва бетон қолдиқларини кўрдим. Уйимни сақлаб қолишга кучим етмади, ҳеч ким бизни ҳимоя қилмади. Ўзимни ночор, ҳеч кимга кераксиз сездим. Яшашга иштиёқим йўқолди... Ўзимни ўлдирмоқчи ҳам бўлдим-у, фарзандларим кўз олдимга келди...\n— Хўжайиним билан эндигина ишдан келиб тургандик, — дейди унинг ён қўшниси Одинахон Эсонова. — Кеч тушганда, қўшни ҳовлида бақир-чақир, дод-фарёд, болаларнинг йиғиси эшитилди. Бу ҳам етмагандек, чанг-тўзон кўтарилиб, техникаларнинг овози ҳамда деворларнинг гурсиллаб йиқилаётган товушлари эшитила бошлади. Нима бўлди экан деб, кўчага югуриб чиқсам, кўча тўла одам, ҳокимият ва мажбурий ижро бюросининг раҳбар ҳамда ходимлари уйни буздиришаётган экан. Нафисахон ёнида икки нафар ёшгина фарзанди йиғлаб турарди. Нафисахон «уйимни бузманглар, мен иккита етим фарзандим билан кўчада қоламанку» деб, бор овози билан уларга тушунтиришга ҳаракат қилаётганида, бирданига ҳушидан кетиб йиқилди. Уйи бузилаётганида, аксига олиб онаси ҳам бошқа вилоятга иш билан кетган экан. Қиз бечорага бу кўргиликлар оғирлик қилдими, ўзини билмай қолди ва уни шифохонага олиб кетдик.\n— Ўзингиз ўйлаб кўринг, ҳозирги шароитда бир иморат қуриш осонми, — дейди қўшнилардан яна бири Мирзатожи Эсонов. — Нима, уларнинг уйи бировга халақит берармиди. Бузишга нима зарурат бор эди? Булар эса ўзбошимчалик билан қурилган уй-жой, деб бир лаҳзада бузиб ташлашди. Аслида, Нафисахоннинг отаси Адҳамжон Бобоназаров ушбу мактабни бунёд этилишида катта ҳисса қўшган инсон. Ўша пайтларда мактаб қурилиши учун ер ажратилган эди. Домланинг ташаббуси билан мактаб ҳашар йўли билан қуриб битказилган. Бизга ҳам мактаб ҳудудига яқин жойдан уй-жой қуриш учун ер ажратилди. Домлага ҳам беш нафар фарзанди борлигини ҳисобга олиб, ўша вақтдаги колхоз раҳбарлари шу ҳудуддан ер ажратишганди. Ўша пайтларда ер ҳужжатлари деярли ҳеч кимда бўлмаган. Биз ҳам яқинда уй-жойимизни ҳужжатлаштирдик. Нафисахоннинг уйини нега бузишганини билмайману, аммо маҳаллада яшайдиган айрим кишилар юқори идораларга кетма-кет шикоятлар ёзишганидан хабарим бор. Мана энди нима бўлди?.. Бир бева аёлнинг уйи бузилиб, иккита фарзанди билан кўчада қолди...\n— Бу муаммодан хабарим бор, — дейди Олтинкўл тумани ҳокими ўринбосари Фахриддин Парпиев. — Ушбу муаммо олдин апеллация, кейин кассация тартибида судларда кўрилган ва суднинг қарори қабул қилинган. Ўша куни Нигорой опа менга телефон қилди. Қизимни уйини бузишаётган экан, маълум сабабга кўра, бошқа вилоятда эдим, илтимос уйни бузилишига йўл қўймай туринг, мен етиб бораман, деди. Шундан сўнг мен етиб келдим. Туман Мажбурий ижро бюросининг ходимлари оғир техникаларни олиб келиб, уйни бузишга тайёр турган экан. Шунда мен, тўхтанглар, бу бир инсоннинг уйи, ҳаттоки бирон бир жонзотнинг инини бузиш ҳам осон нарса эмас, дедим. Уйни бузмасдан туринглар десам, сиз бизнинг қонуний ҳатти-ҳаракатимиз ва хизмат вазифамизни бажаришга халақит беряпсиз, деди Мажбурий ижро бюросининг Олтинкўл туман бўлими давлат ижрочиси М.Неъматов.\nМен нима дейишни билмай қолдим. Шунда Мажбурий ижро бюросининг давлат ижрочиси М.Неъматов уйни бузишга ишора берди...\n— Хабарим бор, аммо суднинг қарори чиқиб бўлган. Уни тўхтатиб туришга ҳокимнинг ҳам ҳаққи йўқ. Дарҳақиқат, суд қарорида Фуқаролик ишлари бўйича Андижон туманлараро суди қарорида 2018 йил январь ойининг 16 куни даъвогар Олтинкўл туман прокуратураси Турдиев Иномиддин Абдумажидович ва бошқаларнинг манфаатини кўзлаб жавобгар Бобоназарова Нигорой Онарбоевага нисбатан «Ноқонуний қурилмаларни жавобгар ҳисобидан буздириш ҳақида»ги даъво аризаси қаноатлантирилган.\nБироқ Нафиса Бобоназарова суд, ҳокимлик ва бошқа идораларга ёрдам сўраб ёзган аризалари сабабли уй 9 августгача бузилмай келинди. 20 апрелда эса Президентнинг бир марталик умумдавлат акцияси эълон қилинди. Суд қарорига эътироз билдириш қийин. Уй ҳужжатсиз қурилган. Аммо инсоф юзасидан қаралганда, бир оила тақдири ўйланганда, акция эълон қилингач, суд қарорини бекор қилиш мумкин эди-ку.\nКишини яна бир савол ўйга толдиради: Давлатимиз раҳбари ижтимоий ёрдамга муҳтож оилаларни уй-жой билан таъминлаш учун қаттиқ қайғуриб, давлат бюджетидан катта маблағ ажратаётган, махсус акция эълон қилган бир пайтда икки фарзандли ёлғиз аёлнинг уйини бузиш тўғри бўлармикин, деб нега ўйлаб кўрилмади?!\nДаъвогар туман прокурори эканлиги ҳам савол уйғотади. У кимнинг ҳуқуқини ҳимоя этаяпти? Инсон манфаати биринчи ўринда туриши керак эмасми? Бир қаватли мактабга 2 гектар ер камлик қилаётганмиди? Ваҳоланки, гувоҳлар айтаяпти, улар билан бирга мактабнинг собиқ директори — Нафисанинг отасига ҳам шу ҳудуддан ер ажратилган экан.\nҲокимнинг битта ёрдами — бева аёл икки нафар фарзанди билан уйсиз кўчада қолмасин, деб ҳокимиятга қарашли бўш турган бир бинони эгалик ҳуқуқисиз, вақтинча яшаш учун қарор чиқариб берибди.\nЎша уйни бориб кўрдик. Уйнинг эшик ва дераза ромлари яроқсиз, деворлари таъмирга муҳтож. Электр-энергия, иссиқ ва совуқ сув, газ қувурлари йўқ. Уйнинг пол қисми бетондан. Иситиш тизими ҳақида гапирмаса ҳам бўлади. Бир сўз билан айтганда, уйни яшашга тайёрлаш учун анча-мунча маблағ, бир-икки ой вақт кетади. Бу уй номига берилганини англаш қийин эмас, бунинг устига вақтинчалик яшаш учун бериляпти.\nОпанинг устидан тўхтовсиз шикоятлар ёзаётган қариялар билан ҳам учрашдик. «Ноқонуний қурилган уйини буздирдик. Энди уни директорликдан ҳам бўшаттиришимиз керак», дея очиқ айтишди. Назаримизда уларни кимдир қўллаб тургандек туюлди.\nУшбу мақолани ёзаётганимизда мактабнинг бир ўқитувчиси хабар берди. Нигорой Бобоназаровани бошқа мактабга директор қилиб ўтказишибди. Демак, аризабозлар ниятига етибди. Янада ажабланарлиси вилоят халқ таълими бошқармаси ва туман халқ таълими бўлимидан масъул ходимлар келиб, 51-сонли умумий ўрта таълим мактабида директор ўринбосари лавозимида ишлаб келаётган Қаноатхон Тўйчиева директор этиб тайинланаётганда аризачилар Ёрқинбой Ҳакимов, Шукур Мирзаев, Абдувоҳид Ҳамидовлар мактабда пайдо бўлишибди. «Бу аёл Нигорой Бобоназарованинг ўринбосари бўлиб ишлаган, бизга бундай директор керак эмас», деб жанжал қилишибди.


Келинг, ажрашамиз! – Эр-хотин ўртасидаги мулк қандай бўлинади? | Qalampir.uz\nКелинг, ажрашамиз! – Эр-хотин ўртасидаги мулк қандай бўлинади?\nФойдали\t04 Февраль 21:05 7923\nМамлакатда ажралишлар сони кўпаймоқда. Рақамлар шу қадар каттаки, ажралишлар давлат даражасидаги муаммога айланди. Ёшлигимизда ажралиш қанчалик қийин жараён экани ҳақида хорижий фильмлардан кўрар эдик. Замона зайли билан ажралиш, алимент, мулкни бўлиш каби “бошоғриқлар” бизга ҳам етиб келганига анча бўлди. Келинг, шу тушунчалар ичида эр-хотин ўртасидаги умумий мулк ўзи нима эканига аниқлик киритиб олсак.\nКодекс ва никоҳ шартномаси\nЎзбекистон Республикаси Оила Кодексининг 23-моддасида эр-хотин ўртасидаги умумий мулк тушунчасига тўхталиб ўтилган. Унга кўра, эр ва хотиннинг никоҳ давомида орттирган мол-мулклари, шунингдек никоҳ қайд этилгунга қадар, бўлажак эр-хотиннинг умумий маблағлари ҳисобига олинган мол-мулклари – умумий мулк ҳисобланади.\nЮқоридаги ҳолатда бир истисно мавжуд. Агар эр-хотин ўртасида никоҳ шартномаси тузилган ва унда умумий мулк ҳақида қандайдир бандлар киритилган бўлса, унда шартнома қоидалари кўпроқ “тарозини босади”. Бундан шуни тушуниш мумкинки, кодекс қоидаларидан кўра, икки ёш ўртасида тузилган никоҳ шартномаларининг кучи кўпроқ.\nЭр-хотин ўртасида орттирилган мулк\nЭр-хотин ўртасида орттирилган мулк ҳақида ҳам кодекснинг юқоридаги моддасида белгиланган. Демак улар:\n• эр ва хотин ҳар бирининг меҳнат фаолиятидан даромадлари;\n• тадбиркорлик фаолиятидан даромадлари;\n• интеллектуал фаолият натижаларидан орттирган даромадлари;\n• пенсиялар, нафақалар;\n• моддий ёрдам суммалари;\n• турли компенсациялар;\n• кўчар ва кўчмас ашёлар;\n• қимматли қоғозлари, пайлари, омонатлари;\n• кредит муассасаларига ёки бошқа тижорат ташкилотларига киритилган капиталдаги улушлари в.ҳ.\nУмумий мулкни сарфлаш ва фойдаланиш\nАгар ўртадаги мулк улушли тартибда бўлишнинг иложи бўлса, бу томонлар келишуви билан ҳал қилинаверади. Фуқаролик кодексининг 218-моддасига биноан, тарафлар ўзларининг хоҳишлари билан улушни сотишга, совға қилишга, васият қилиб қолдиришга, гаровга беришга ёки бошқача тарзда тасарруф этишга ҳақли.\nШу ўринда, умумий мулк ва эр-хотиннинг ўз мулкларини фарқлаб олиш лозим. Уларнинг сарфи, совға қилиш ва уларга эгалик қилиш ҳам шунга қараб амалга оширилади. Бунда мол-мулкни никоҳга қадар олингани ёки олинмагани муҳим омиллардан биридир. Агар мол-мулкни никоҳ қургандан сўнг олинса, бу эр (ёки хотин)нинг фақат ўзигагина тааллуқли бўлади.\nАгар никоҳ давомида бирор мол-мулк ҳадя, мерос тариқасида ёки бошқа бепул битимлар асосида олинган бўлса ҳам бу фақатгина эр ёки хотиннинг ўз мулки ҳисобланади. Эр ва хотин алоҳида яшаган даврда орттирган мол-мулк ҳам ўртада ҳисобланмайди.\nАёллар томонидан кўпинча бериладиган савол шундайки, тақинчоқлар, аксессуарлар каби буюмлар мақоми қандай? Оила кодексининг 26-моддасида бу саволга жавоб бериб кетилган. Унга кўра, қимматбаҳо буюмлар ва зебу-зийнатлардан бошқа шахсий фойдаланишдаги буюмлар (кийим-бош, пойабзал ва бошқа шу кабилар) эр ва хотиннинг ҳусусий мулки ҳисобланади. Гарчи, бу эр ва хотиннинг умумий маблағи ҳисобига олинган бўлса ҳам.\nМол-мулкни бўлиш мумкинми?\nЭр ва хотиннинг умумий мол-мулки эр ва хотин ўртасида ўзаро келишув асосида бўлиб олиниши мумкин. Бунда нотариал тартибда тасдиқланади. Агар низо чиққудек бўлса, мулкни бўлиш суд тартибида амалга оширилади.\nБолалар буюмлари (кийим-бош, пойабзал, мактаб ва спорт жиҳозлари, мусиқа асбоблари, болалар кутубхонаси ва бошқалар) бўлинмайди ҳамда болалар эр ва хотиндан қайси бири билан яшаса, унга шундайлигича топширилади.\nУмумий мол-мулкни бўлишда эр ва хотиннинг умумий қарзлари уларга белгиланган улушларга мутаносиб равишда ҳар иккаласи ўртасида тақсимланади.\nАгар эр ва хотиндан бири умумий мол-мулкни турмуш ўртоғининг эркига зид равишда сарфлаган ёки бошқа шахсга бериб юборган бўлса, бу албатта бўлиш жараёнида ҳисобга олинади.\n27 Февраль 13:17 43651\n27 Февраль 17:49 17002\n27 Февраль 18:27 15379\n27 Февраль 14:58 13737\n26 Февраль 20:43 12817


20 январ 2021, Тошкент вақти: 08:46\nЯқин Шарқ давлатларидан бирида жанг қилаётган тожик жанггарилари.\nТожикистон Бош прокуратураси расмийси Маризо Халифазода Душанбеда ўтган “Радикализм ва экстремизм муаммоларини ҳал этиш йўллари”, деб номланган халқаро конференцияда мана шундай маълумот берди. Унга кўра, “Исломий давлат” гуруҳига қўшилган тожик ватандошларининг асосий қисми Интернет тармоғи орқали ёлланган.\nСурия ва Ироқда “Исломий давлат” гуруҳи сафларида жанг қилаётган тожикистонликларнинг 90 фоизи Интернет орқали гуруҳ сафларига ёлланган. “Исломий давлат” сафларидаги тожикистонликларнинг 85 фоизи эса Россияга кетган меҳнат муҳожирлари бўлган.\nДушанбеда ўтган “Радикализм ва экстремизм муаммоларини ҳал этиш йўллари”, деб номланган халқаро конференцияда Тожикистон Бош прокуратураси расмийси Маризо Халифазода мана шундай рақамларни эълон қилди.\nБош прокуратура расмийсининг билдиришича, Афғонистондаги вазиятнинг кундан кунга ёмонлашиб бораётгани Марказий Осиё минтақасида ҳам радикализм ғояларининг кенг тарқалишига сабаб бўлаётир.\nМаризо Халифазоданинг фикрича, турли мазхаблар ва диний конфессиялар вакилларига бағрикенглик билан муносабатда бўлиш ва уларнинг эътиқод эркинлигини таъминлаш экстремизмнинг олдини олишдаги эннг асосий омил ҳисобланади.\nСўнгги йилларда расмий Душанбе “Исломий давлат” сафаларига тожик ёшлари қўшилиб кетаётганидан жиддий хавотир билдириб келади.\nРасмий маълумотларга қараганда, “Исломий давлат” гуруҳи, Сурия, Ироқ ва Афғонистондаги бошқа экстремист ташкилотлар сафларида 1100 нафар тожикистонлик жанг қилмоқда.\nТожикистон ҳукумати экстремистик гуруҳларга қўшилишиб кетишнинг олдини олиш мақсадида қатор чораларни ишлаб чиққани айтилади. Жумладан, Жиноят кодексига киритилган ўзгартиришларга асосан, бундан буён жанггариликка одам ёллаганлар ёки бошқа давлат ҳудудидаги жанговар ҳаракатларда иштирок этган тожик ватандошлари 12 йилгача озодликдан маҳрум этилади.\nСурия ва Ироқдан ўз ихтиёрлари билан Тожикистонга қайтган ватандошлар эса амнистия қилинади.\nТожик расмийларига кўра, мазкур ўзгартишлар қабул қилинганидан сўнг ўтган йили Яқин Шарқ давлатларидаги жангларда иштирок этган 50 нафардан кўпроқ тожик ватанига қайтган.\nЕвропа Иттифоқининг Тожикистондаги ваколатхонаси раҳбари Ҳидоят Бишчевич эса минтақа давлатларида радикалисзм ва экстремизмнинг олдини олишнинг энг самарали воситаси демократияни ривожлантириш бўлади деб ҳисоблайди.\nУнга кўра, бунинг учун Тожикистон ҳукумати нодавлат ташкилотлари билан мулоқотни кучайтириши зарур.\nШу ўринда айтиб ўтиш жоизки, экспертлар Россиядаги ўзбек меҳнат муҳожирлари орасида ҳам жанггариликка ёлланганлар бор эканини айтиб келадилар. Россияда ўзбекистонлик муҳожиларни жанггариликка ёллаганликда гумонланган шахслар ҳам қўлга олинган.\nШу йилнинг июль ойида Тверь шаҳрида тўрт нафар Ўзбекистон ватандоши “Исломий давлат” террорчилик гуруҳига аъзоликда айбланиб, суд қарори билан 28-30 йиллик қамоққа маҳкум этилди. Терговчиларга кўра, судланганлар гуруҳи нафақат Сурияга жангари ёллаганликда, балки талон-тарож, қотиллик, қалбаки пул тарқатишда ҳам айбдор деб топилган.


Америкалик таниқли IT-бизнесмен Ўзбекистонга келди - Terabayt.Uz\nАхборот технологиялари ва коммуникацияларини ривожлантириш вазирлигида Америка Қўшма Штатларининг OPENBUCKS компанияси асосчиси ҳамда президенти Марк Рочман билан учрашув бўлиб ўтди. Учрашувда вазирнинг биринчи ўринбосари Олимжон Умаров иштирок этди. Бу тўғрида вазирлик Ахборот хизмати хабар бермоқда.\nЖаноб Марк Рочман мамлакатимизга Ўзбекистон IT-саноатидаги имкониятлар билан яқиндан танишиш, дастурий таъминот бозорида фаолият олиб бориш бўйича ҳамкорлик ўрнатиш мақсадида ташриф буюрган.\nМеҳмонга мамлакатда ахборот технологияларини ривожлантиришга доир йирик лойиҳалар, дастур ишлаб чиқарувчиларга яратилган имкониятлар хусусида маълумот берилди. Жумладан, Mirzo Ulugbek Innovation Center (MUIC) Инновациялар маркази фаолиятининг ўзига хосликлари, марказга аъзо компанияларга берилган имтиёзлар ҳақида тўхталиб ўтилди.\nБугунги кунда Ўзбекистонда "электрон тижорат"ни ривожлантириш ҳукумат эътиборидаги муҳим масала. Шу боис, мулоқотда яқин масофада контактсиз тўловларни амалга ошириш технологиясини ривожлантириш, PayPal, Alipay, Visa ҳамда Mastercard каби халқаро тўлов тизимларини Ўзбекистонда жорий қилиш режалари ўртага ташланди. Шу билан бирга, "Кремний водийси билан мулоқот" доирасида истиқболдаги режа ва ташаббусларни амалга ошириш белгилаб олинди.\nЎзбекистондаги ташрифи давомида Марк Рочманнинг Mirzo Ulugbek Innovation Center Инновациялар маркази ва унга аъзо компанияларга, Тошкент шаҳридаги Инҳа университетига, Тошкент ахборот технологиялари университетига, Тошкентдаги Халқаро Вестминстер университетига, Турин политехника университетига, Бухоро муҳандислик ва юқори технологиялар институтига ташриф буюриши режа қилинмоқда.\nМаълумот учун: Openbucks компаниясига 2010 йилда асос солинган бўлиб, компания "электрон тижорат" соҳасида инновацион хизматлар учун дастурлар ишлаб чиқаради. Шунингдек, Openbucks компанияси интернет тўловлари учун ҳам махсус тизимлар яратади. Бунда фойдаланувчининг кредит карточкаси унинг интернетдаги саҳифасига уланади ҳамда маҳсулотлар учун тўловларни махсус кодлар орқали амалга ошириш мумкин бўлади.\n#IT-компаниялар #Ўзбекистон Республикаси Ахборот технологиялари ва коммуникацияларини ривожлантириш вазирлиги


Элликқалъада Ёш оилаларга “Ёшлар уйлари” тантанали равишда топширилди- Kruz.uz\nЭлликқалъада Ёш оилаларга “Ёшлар уйлари” тантанали равишда топширилди\n15:16, 06.06.2019 1024 0 Элликқалъа тумани\nЁшлар — келажагимиз, юрт таянчи ҳамда ишончи, деймиз. Шу боис айни пайтда юртимизда ёш авлод вакилларини ҳар томонлама қўллаб-қувватлашга алоҳида эътибор қаратиляпти.\n1 июнь “Халқаро болалар куни”да “Ёшлар ойлиги” муносабати билан Муҳтарам Президентимизнинг 2017 йил 5 июлдаги “Ёшларга оид давлат сиёсати самарадорлигини ошириш ва Ўзбекистон ёшлар иттифоқи фаолиятини қўллаб-қувватлаш тўғрисида”ги Фармони ҳамда Вазирлар Маҳкамасининг 2017 йил 23 сентябрдаги “Мамлакат ижтимоий ҳаётида фаол иштирок этаётган ёш оилаларни уй-жой билан таъминлашда қўллаб-қувватлашга доир қўшимча чора-тадбирлар тўғрисида”ги қарори асосида Элликқалъа туманидаги “А.Навоий” МФЙ ҳудудида қурилган кўп квартирали турар жойлардан 3 та ёш оилага “Ёшлар уйи” тантанали топширилди.\nВазирлар Маҳкамасининг 2017 йил 23 сентябрдаги “Мамлакат ижтимоий ҳаётида фаол иштирок этаётган ёш оилаларни уй-жой билан таъминлашни қўллаб-қувватлашга доир қўшимча чора-тадбирлар тўғрисида”ги қарорига кўра, бу уйларнинг олдиндан тўланадиган бадал тўлови Ёшлар иттифоқи томонидан тўлаб берилди.\n«Бугун оиламиз учун қувончли кун бўлди. Биз ёшларга қаратилаётган бундай юксак эътибор ва ғамхўрликдан мамнунмиз. Келажакда бу уйларда камолга етадиган фарзандларимиз ҳам шу юртга муносиб инсонлар бўлиб улғайишига ишонаман», – дейди янги хонадон соҳиби Элдор Кожанов.\nНамунавий лойиҳа асосида қурилган ушбу уйларда фаровон яшаш учун барча қулайлик яратилган. Иситиш тизими, иссиқ, совуқ сув, газ ва электр таъминоти барча техник талабларга кўра жиҳозланган.\nЎзбекистон ёшлар иттифоқи Элликқалъа туман Кенгаши раиси О. Рўзимова\nКеча, 12:50 209\nдастурчи ўқув машқи кўп қаватли уй қизлар мурожаат чўкиб ҳалок бўлган директори ХДП телесериал “Нексия”


2022 йилдан кўп квартирали уйлар камида 1 Гбит/с тезликли интернетга уланади — Review.uz\nҲукумат қарори билан 2021 йил якунигача барча ИИО таянч пунктлари, МФЙ, жазони ижро этиш муассасалари, профилактика инспекторлари хоналари, халқ таълими муассасалари, давлат архивлари ва ташкилотлари интернетга кенг полосали уланади.\n“Ўзбекистон Республикаси телекоммуникация инфратузилмасини янада ривожлантириш чора-тадбирлари тўғрисида”ги Ҳукумат қарори (699-сон, 19.11.2021 й.) қабул қилинди.\nҚарорга кўра, 2022–2024 йилларда Ўзбекистон Республикаси телекоммуникация инфратузилмасини ривожлантиришнинг мақсадли кўрсаткичлари ҳамда халқаро ва давлат аҳамиятига молик автомобиль йўлларини мобил алоқа қамрови билан таъминлаш режа-жадвали тасдиқланди.\nШунга кўра, 2023 йилгача, жумладан:\n- халқаро маълумотлар узатиш каналининг ўтказувчанлик қобилияти 3,5 маротаба оширилади;\n- 150 минг км оптик толали алоқа линиялари қурилиш ҳисобига маълумотлар узатиш тармоғи кенгайтирилади;\n- оптик толали алоқа линиялари барча аҳоли пунктларига етказилиб, уй хўжаликларининг камида 80 фоизи Интернетга кенг полосали симли уланиш имконияти билан таъминланади.\n2021 йил якунигача барча ички ишлар органлари таянч пунктлари, маҳалла фуқаролар йиғинлари, жазони ижро этиш муассасалари, ички ишлар органлари профилактика инспекторлари хоналари, халқ таълими муассасалари, давлат архивлари ва ташкилотлари Интернетга кенг полосали уланади.\n- мавжуд чегара ўтиш нуқталари орқали “Ўзбекистон–Афғонистон–Покистон”, “Ўзбекистон–Қирғизистон–Хитой” ва “Ўзбекистон–Туркманистон–Озарбайжон–Туркия” йўналишларида халқаро магистрал каналлар ташкил этилади;\n- Хитой Халқ Республикасида янги уланиш ва ўзаро Интернет трафиги алмашинуви нуқталарини ташкил этиш чоралари кўрилади.\n2022 йил 1 январдан Интернетга кенг полосали уланиш тармоқларини лойиҳалаш ва қуришда қуйидагилар назарда тутилади:\n- маъмурий бинолар ва кўп квартирали уйларни камида 1 Гбит/с ўтказувчанлик қобилияти билан;\n- таълим ташкилотлари, соғлиқни сақлаш муассасалари ва бошқа давлат ташкилотларини камида 100 Мбит/с ўтказувчанлик қобилияти имконияти билан улаш.\nКўп квартирали уйлар\n1 Гбит/с тезлик\nЎзбекистонда интернет хизматидан фойдаланувчилар сони 27,2 миллиондан ошди


Тўғри йўлдан адашманг » Зарафшон Газетаси\nҲуқуқ-тартибот идоралари, жамоат ташкилотлари вакиллари ҳамда солиқ органлари ходимлари ва уларнинг оила аъзолари иштирок этган тадбирда мамлакатимизда коррупция, у билан боғлиқ жиноят ва ҳуқуқбузарликларга қарши курашиш борасида амалга оширилаётган ишлар ҳақида сўз юритилди.\nЖорий йилнинг 4 январь куни кучга кирган "Коррупцияга қарши курашиш тўғрисида"ги Қонун мазкур йўналишдаги ишларнинг муҳим босқичи сифатида фуқароларнинг давлат идораларига нисбатан ишончини мустаҳкамлаш, коррупция тусидаги ҳуқуқбузарликларнинг олдини олишга хизмат қилмоқда.\n– Бугунги кунда жаҳон миқёсида коррупцияга қарши курашиш энг долзарб масалалардан бири ҳисобланади, – дейди вилоят прокуратураси катта терговчиси Б.Аминжонов. – Бу борада кўплаб халқаро ҳужжатлар ҳам қабул қилиниб, улар асосида ушбу иллатга қарши чоралар кўрилмоқда. Мамлакатимизда ҳам бу борада тегишли давлат органлари ва фуқаролик жамияти институтлари томонидан кенг кўламли ишлар олиб борилмоқда. Шунга қарамай, коррупция билан боғлиқ ҳолатлар учраб турибди. Жумладан, жорий йил бошидан буён вилоятимиздаги солиқ идоралари ходимлари иштирокида учта ана шундай ҳолат қайд этилди.\nТадбирда солиқ органлари ходимлари, уларнинг оила аъзолари ушбу иллатга қарши курашиш юзасидан ўз фикрларини билдирди. Коррупция ва йўл-транспорт ҳодисаларининг аянчли оқибатлари ҳақида ҳикоя қилувчи видеолавҳалар намойиш этилди.\nҳуқуқий ахборот бўлими бошлиғи.\nКоррупцияга қарши курашиш барчанинг вазифаси\nКоррупция – жамият заволи


ЗАМОНАВИЙ ТЕХНОЛОГИЯ, КЕНГ ҚАМРОВЛИ ТИББИЙ ХИЗМАТ\nПрезидентимизнинг 2017 йил 1 апрелдаги “Соғлиқни сақлаш соҳасида хусусий секторни янада ривожлантириш чора-тадбирлари тўғрисида”ги қарори бу борадаги ишларни янги босқичга кўтаришга қаратилгани билан муҳимдир. Ушбу ҳужжат қабул қилиниши билан мазкур тармоқда фаолият юритаётган хусусий сектор вакилларига мўлжалланган енгиллик ва қулайликлар салмоғи янада ортди. Мисол учун, бу йўналишда иш бошламоқчи бўлган, жой масаласида қийналаётган тадбиркорлар бўш турган давлат мулки объектларини “ноль” харид қийматида олишлари мумкин. Илгари хусусий тиббиёт муассасаларига фақат чекланган миқдордаги хизмат турларини кўрсатишга рухсат этилган бўлса, эндиликда йўналишлар қамрови сезиларли даражада кенгайтирилди. Тадбиркорлик субъектлари муайян имтиёзлардан фойдаланиш имконига эга бўлди.\nАлбатта, бу каби юқори эътибор соҳа равнақига кенг шароит ҳозирлаяпти. Аввало мамлакатимизда юқори технологияга асосланган тиббий хизматни йўлга қўйиш истагида бўлган ишбилармонлар кўпаймоқда. Улар ушбу фаолиятни асосан чекка-чекка ҳудудларда ташкил этиш ҳаракатида бўлишмоқда. Яқинда Касби туманида ишга тушган замонавий даволаш ва ташхислаш марказини бунга мисол қилиб келтириш мумкин. “Касби мадад шифо” масъулияти чекланган жамияти томонидан ташкил этилган ушбу муассаса 20 турдаги тиббий хизмат кўрсатишга ихтисослашган.\n- Фаолиятимиз ривожига йўл очган мазкур ҳужжатнинг биз учун қимматли томони шуки, хусусий тиббиёт муассасалари 2022 йилнинг 1 январигача барча турдаги солиқлар ва давлат мақсадли жамғармаларига мажбурий ажратмалар тўлашдан озод этилди, - дейди тадбиркорлик субъекти раҳбари Насрулло Худойбердиев. – Бу - самарали ишлаб, катта маблағни тежаб қолишимиз мумкин, дегани. Бизга берилган солиқ имтиёзларидан унумли фойдаланмоқчимиз. Иқтисод қилинган пулларни моддий-техник базамизни янада мустаҳкамлашга сарфлаймиз. Келгусида зарур тиббиёт асбоб-ускуналарини харид қиламиз. Аҳамиятлиси, мазкур лойиҳамизни муваффақиятли рўёбга чиқариш учун 2 миллиард 300 миллион сўм сармоя йўналтирдик. 136 минг АҚШ доллари миқдорида хорижий инвестиция жалб қилишга эришдик. Ушбу маблағ ҳисобидан марказимизни зарур талаблар асосида жиҳозладик. Чет элдан сўнгги русумдаги даволаш ва ташхислаш аппаратлари олиб келиб ўрнатилди.\nТадбиркорнинг айтишича, аллақачон бир қанча бўлимлар фаолияти бошлаб юборилган. Шунингдек, мажмуадан 34 ўринли стационар даволаш хоналари ҳам жой олган. Айни пайтда марказда 40 нафарга яқин киши меҳнат қилаяпти. Ҳозирда бу ерда унча мураккаб бўлмаган жарроҳлик операцияларини амалга ошириш имкони мавжуд. Муассасада травматология, хирургия, неврология, стоматология ҳамда кардиология каби талаб юқори бўлган йўналишлар ташкил қилинган. Дорихона ҳам шу ернинг ўзида аҳолига хизмат кўрсатаяпти. Марказ атрофи ободонлаштирилиб, келувчилар учун қулайликлар яратилган. Ишбилармон қўшимча равишда муассасага Россия, Хитой, Ҳиндистон ва Германия сингари мамлакатларда ишлаб чиқарилган тиббиёт аппаратларини олиб келиш ниятида.


Ҳиндистоннинг Ченнай шаҳрида мамлакат бош вазири Нарендра Модининг 70 йиллик таваллуд айёми муносабати билан ўтказилган байрамда 30 киши жароҳат олди. Бунга водород билан тўлдирилган бир тутам пуфакларнинг портлаши сабаб бўлган.\nМоди юбилейи 17 сентябрда нишонланган бўлса-да, воқеа 18 сентябрда юз берган. Модининг Ҳиндистон халқ партиясидан тарафдорлари ўз етакчиларининг туғилган кунини нишонлаш учун йиғилишган. Шунда бахтсиз воқеа юз берган: пуфаклар олдида кимдир ёндиргични ёққан ва бунинг натижасида водород гази билан тўлдирилган пуфаклар портлаб кетган.\nУшбу ҳодиса акс этган видеода оловли тўлқин бир зумда ҳаммаёқни қоплаб олгани ва тадбирга йиғилган 100га яқин кишининг кийими ва сочларига ўт кетганини кўриш мумкин. Ёнаётган пуфак бўлаклари бир неча метр атрофга отилиб кетган ва ёнғин келтириб чиқаришига бир баҳя қолган. Воқеа оқибатида 30 киши жароҳат олган, улардан 3 нафари шифохонага тушган.\nКейинроқ аниқланишича, ушбу тадбирни ўтказишга рухсат олинмаган бўлган, у ҳақида на полиция ва на маҳаллий маъмурият хабардор қилинган. Тадбир ташкилотчилари бу ҳолат юзасидан терговчиларга тушунтириш беришларига тўғри келган.


Келинини хўрлаб, оёқости қилаётган қайнона телевидениега чиқишга ор қиладими? | Бир пиёла чой\n← Бермуд учбурчагининг сири очилди\nОлтин танга савдоси →\nКелинини хўрлаб, оёқости қилаётган қайнона телевидениега чиқишга ор қиладими?\tPosted on October 25, 2016\tby birpiyolachoy Бугун интернетга кирсанг бир мавзунинг фаол муҳокамасига дуч келасан: «Ана, Тошкент шаҳар ҳокими ажрашаётган оилаларни телевидениеда кўрсатармиш. Бу одамларнинг ҳуқуқини поймол қилишнинг ўзгинаси!»\nХўш, нима учун бундай баёнот билан чиқилди? Бекорга, бежизга эмасдир…\nАвваламбор, битта рақамни қайд этамиз — охирги беш йилда Тошкент шаҳрида оилавий ажримлар сони уч баробарга ошган! Айни вақтда, бир йиллик ҳисоб-китобларга қараганда, ажримлар сони 32,4 фоизни ташкил этаётир.\nХўш, биз қаёққа қараб бормоқдамиз? Агар шу зайлда кетаверса, ажримларнинг фоизи ошиб боришига шубҳа йўқ. Интернетда ақлли бошлар жуда кўп. Айниқса, донолик қилиб бундай ажримларга етишмовчиликни бош сабаб қилиб фол очаётганларга қарата бошқа гап бор:\nАжримларнинг бош сабаби — етишмовчилик, оилани боқа олмаслик эмас! Уларнинг аксарияти ўзига тўқ, бойлиги ўзига етарли хонадонларда юз бераётир. Ҳоким буни «Тўқликка шўхлик» деб атади.\nЭмишки, «келин овқатни шўр пиширармиш», эмишки, «келиннинг сепи муносиб келмаганмиш», эмишки, «келиннинг отаси куёвга яхши ёрдам бермасмиш…», «олти ойда машина совға қилмоқчи бўлган қайнота ўз ваъдасида турмабди»…\nМайли, келин қиламиз-у, фақат қизингизни бирон ҳашамдор ҳовлидан чиқарасизлар, чунки бизга домдан келин тушириш уят…\nЭнг ажойиби, совчилардан биронтаси ҳой, қизинг қаерда ўқиган, овқат қилишга, тикиш-бичишга қандай, қўлида бирор ҳунари борми, деган савол бермаган… Ҳайрон қоларликми? Айтинг, бу кетишда борар манзилим қайси тарафда?\nТўйга келамиз: Тўйнинг бугунги исрофгарчилиги асли нимага керак? Кўзимиз билан кўряпмиз — исроф бўлаётган ноз-неъматларни… Шуни исроф қилмай, меъёрида қилсак нима бўлади, ахир?\nСабабларнинг энг кўнгилга оғриқ берадигани ва энг асосийларидан бири қайноналарга бориб тақалади. Эътибор беринг: Қайнона — она!\nШаҳар ҳокимининг ўринбосари Фарида Йўлдошевнанинг хонасида бир масалани фикрлашиб тургандик, қабулхонадан йиғи-сиғи овози келди. Эшикни очсам, тўладан келган, ёши қирқлар атрофидаги аёл ва ёнида афтидан, унинг қизи… котиба қиз Санобарга бир нималар деб, баланд овозда гапиряпти. Қўлида рўмолча, кўзларида нам.\n«Келинг, келинг», қилиб уни ичкарига таклиф этдик.\nМайли, бу келинда айб бордир, у асосий сабабчи ҳамдир, бунисига бирон нарса дейишга ҳаққимиз йўқ. Аммо норасида икки қизнинг ҳуқуқи-чи? Уни ким ўйлайди?\nБаъзи ҳуқуқни пеш қилувчилар ҳокимнинг телевидениеда кўрсатиш борасидаги фикрларига дарров «оқилона баҳо» беришга шошилишяпти. Аммо нотўлиқ оилаларнинг ҳар бирида икки-уч нафардан вояга етмаган фарзанд борлигини ким ўйлайди?\nҲоким мутасаддиларга қарата бир гапни ачитиб айтди: «Ўша норасиданинг ўрнига ўз болангизни қўйиб кўринг!»\nБоланинг рўйхатга қўйилиш «ҳуқуқи» бир сари. У отасиз оилада ҳаётдан рози бўлиб ўсадими? Отасининг меҳрига тўймаган бола қандай тўлақонли инсон бўлиши мумкин? У мактабдаги синфдошлари орасида уларга тенг бўлолмай, камситилган, ўкситилган ҳолда улғаяди. Унинг ейиш-ичиши, кийиниши, туғилган кунлари, орзу-ниятлари… ҳаммаси поймол бўлади-ку, ахир! Улар ўнлаб эмас, юзлаб, ҳатто минглаб! Бундай муҳитда ўсган йигит-қизлар эртага шу она шаҳримизнинг кунига ярайдиган, истиқболли фарзандлари бўлишига ким ишонади?\nБилсангиз, ҳозир турли хориж мамлакатларига чиқиб, ном-нишонсиз юрган, ўлиги ёки тиригидан хабар йўқ йигит-қизларнинг аксарияти ҳаётдан норизо бўлиб вояга етганлардир. Билсангиз, уларнинг кўпчилигига хурсандчилик, бахтли яшаётганларнинг ҳаёти ёқмайди! Уларнинг кўпчилиги эртага жамият учун хавф келтириши мумкин! Хўш, энди айтинг, кимнинг ҳуқуқини ҳимоя қилмоқ керак? Кимнинг ҳуқуқи поймол бўляпти?\nКелинини хўрлаб оёқости қилаётган қайнона телевидениега чиқишга ор қиладими?\nЭлнинг олдига чиқиб на динда, ва на дунёвий ҳаётда энг қора қилмиш бўлмиш — оиласидан воз кечишга қарор қилган йигитда ор бўлиши мумкинми? Айниқса, боласини ўз ҳолига ташлаб, кўчага чиқарганларнинг виждони, уяти бўлишига ишониш қийин. Гап ота-она, келин-куёвнинг ўзида бўлса ҳам майли эди…\nЎз онасини Қариялар уйига обориб қўйган бир нуфузли вазирликнинг лавозимли ходимини айнан Фарида Йўлдошевна шахсан вазирга қўнғироқ қилиб «хатосини тузаттиргани»га гувоҳман.\nТошкент шаҳар ҳокимининг ўша йиғилишда айтилган қарори имзоланди. Жорий йилнинг 20 октябрида чиққан 947-сонли қарор «Тошкент шаҳрида оила муносабатларини мустаҳкамлаш ва никоҳдан ажратиш ҳолатларининг олдини олишга қаратилган кенг қамровли чора-тадбирларни амалга ошириш, бунда тегишли давлат органлари ва жамоат ташкилотлари ҳамкорлигини янада кучайтириш тўғрисида» деб номланган.\nЭнг аввало, шаҳар ва туманлар кесимида тузилган ишчи гуруҳларига оилавий ажримларнинг олдини олиш борасида чуқур таҳлиллар олиб бориб, оила қураётган шахсларнинг мажбурият ва масъулиятини ошириш, ажрим қайд этилган ҳолатда биринчи навбатда вояга етмаган фарзандларнинг уй-жой билан таъминланиши, алиментнинг тўлиқ ундирилишига эришиш, ундан бўйин товлаш ҳолатларига қарши амалдаги қонунларга ўзгартириш ва қўшимчалар киритиш юзасидан таклифлар тайёрлаш вазифаси юклатилмоқда.\nМирзо Улуғбекда «Авайхон»;\nУчтепада «Қори ёғди»;\nЯшнободда «Аҳмад Yassaviy».\nҚарорда эрта никоҳ, «шаръий никоҳ» бўйича ҳам қатор чоралар кўриш белгиланган. Бундан буён тўйхоналар келин-куёвнинг ёши, ФҲДЁга ариза берилгани, ўрта-махсус ўқув юртида таҳсил олаётгани ва ҳоказо маълумотларни талаб қилади. Касб-ҳунар коллежларида ўқиётган қизларнинг турмушга чиқиши ҳолларига барҳам бериш масаласи ҳам кескин қўйилган.\nИшчи гуруҳига касб-ҳунар коллежлари, академик лицейларда айнан қизларни оилага тайёрлаш йўналишида турли факултатив машғулотлар, оила тўгараклари ташкил этиш бўйича мутасадди ташкилотлар ҳамкорлигида таклифлар тайёрлаш вазифаси қўйилган.\nТошкент шаҳар ҳокимлиги Ахборот хизмати раҳбари\nBo'lishamiz:TwitterFacebookGoogleLike this:Like Loading...\tThis entry was posted in Uncategorized. Bookmark the permalink.\t← Бермуд учбурчагининг сири очилди


Нима учун Шаҳрам Ғиёсов иштирокидаги реклама тақиқланди? - Darakchi\nНима учун Шаҳрам Ғиёсов иштирокидаги реклама тақиқланди?\nМАДАНИЯТ 25.05.2020, 21:55\nРеклама харидорларнинг эътиборини тортувчи муҳим воситадир. Айниқса, унда дунёдаги машҳур спортчилар иштирок этса, бу жуда яхши натижа беради. Таниқли спортчиларнинг реклама роликларида иштирок этиши истеъмолчилар ишончини тез қозонади, уларни руҳлантиради, деб ёзмоқда Истеъмолчилар ҳуқуқларини ҳимоя қилиш агентлиги расмий сайти.\nТелевизор экранлари ва ижтимоий тармоқларда Ҳабиб Нурмагомедов ва Шаҳрам Ғиёсов иштирок этган реклама роликлари намойиш этилди. Ва улар “ажойиб” ичимликларнинг “сеҳрли” хусусиятларини реклама қилишди. Уларнинг таъкидлашларича, энергетик ичимликлар инсон танасига енгиллик, ҳаётийлик, куч-қувват ва чексиз энергия беради. Аммо...\nСпорчиларнинг энергетик ичимликлар рекламасида иштирок этишлари тўғрими? Энергетик ичимликлардан фойдаланиш ўспирин ва ёшлар организми учун зарарли эмасми? Ўзбекистон Республикасининг Қонунида бу ҳақда нима дейилган?\nЭнергетик ичимлик нима ўзи?\n“Озиқ-овқат маҳсулотларининг сифати ва хавфсизлиги тўғрисида”ги қонунга киритилган ўзгартишларга кўра, энегетик ичимликлар – бу 150 мг/л дан ошадиган кофеинни ўз ичига олган ичимликлар бўлиб, уларда организм учун зарарли моддалар сезиларли даражада кўпдир.\nҚандай истеъмол қилган маъқул?\nМутахассислар исботлаганидек, битта коктейлдаги кофеин миқдори кунлик дозадан ошиб кетади. Ва кунига икки ёки уч қутидан истеъмол қилиш инсон танаси, айниқса, ўспирин ва ёшлар учун хавфлидир. Энегетик қувватнинг ҳаддан ортиқ дозаси уйқусизлик ва асабийликни кучайтиради. Бундай ичимликларни ичган одамнинг қон босими ошиб, юрак уриши тезлашади.\n“Реклама тўғрисида”ги қонун 22-1моддаси “Энергетик ичимликлар рекламаси” билан тўлдирилган. Бундан буён энергетик ичимликларни реклама қилишда бундай ичимликларни ҳаддан ташқари истеъмол қилишнинг хавфлилиги тўғрисида огоҳлантириш, шунингдек, ушбу ичимликни истеъмол қилиши мумкин бўлмаган одамлар тўғрисида маълумотлар қайд этилиши керак.\nҚонунга кўра тақиқланган ҳолатлар:\n- 7:00 дан 22:00 гача телевизор ва радиода энергетик ичимликлар рекламаси;\n- ўн саккиз ёшга тўлмаган шахслар ўртасида энергетик ичимликлар намуналарини бепул тарқатиш;\n- агар ичимлик номи, савдо белгиси ёки тасвиридан фойдаланилса, ҳомийлик тадбирлари;\n- сотиш, шу жумладан, тарқатиш;\n- энергетик ичимликлар рекламасини болалар ва ўспиринлар учун мўлжалланган оммавий ахборот воситаларида, шунингдек, тиббий, спорт ва таълим муассасаларида реклама қилиш.\nТаъкидлаш жоизки, вояга етмаганлар ўртасида энергетик ичимликлар тарқалишини чеклаш бўйича чора-тадбирлар тегишли қонун лойиҳаси шаклида муҳокама учун киритилди. Шундан сўнг Маъмурий жавобгарлик тўғрисидаги кодексга, жорий йилнинг 11 апрелида кучга кирган “Озиқ-овқат маҳсулотларининг сифати ва хавфсизлиги тўғрисида”, “Реклама тўғрисида” қонунларига тегишли ўзгатиришлар киритилди.\n“Ўзбеккино” миллий агентлиги қошида Жамоатчилик кенгаши тузилди\nДалварзинтепа археологик туризм масканига айлантирилмоқда\nОзодбек Назарбеков Туркманистонда хизмат кўрсатган артист унвони билан мукофотланди\nҚашқадарёда 18 ёшли жувон уйидан осилган ҳолда топилди. Марҳуманинг онаси қизининг ўлимида куёвини айбламоқда


“Газетамиз муҳарририни Эрк партияси билан алоқадорликда айблашга уринишди” « Ўзбекистон Халқ Ҳаракати\n“Газетамиз муҳарририни Эрк партияси билан алоқадорликда айблашга уринишди”\n07 November 2018 - 22:34\nХоразмлик журналист Давлатназар Рўзметов ўзининг қўлга олиниши тафсилотларини сўзлаб берди:\nКейин Қўшкўпир тумани ИИБ биносига олиб кетишди ва жиноят қидирув бўлими бошлиғи хонасига олиб киришди. У ерда мени DAMAS автомобили ичида урган шахсни кўрдим. Ходимлар уни «Журъат оға», деб чақиришларидан, исмини ҳам билиб олдим. Кирганим заҳоти у мени қаттиқ тепди. Тентираб кетдим, телефоним ҳам тушиб кетди. Журъат телефонни қўлига олиб, «Кодни айт», – деди. Айтдим. Кейин телефонимдаги ёзишмаларни ўқиди. Шундан сўнг, яна бир ходим билан телефонимдаги материалларни ўчира бошлади. Унда Қўшкўпир туманидаги шикоятлар бўйича ўрганилган материаллар, интервью видеолари, хусусан, ҳоким мажлисида туширилган воқеалар ҳам бор эди. 1,5 соат вақт давомида барча материалларни ўчиришди.\nШундан сўнг, мени Қўшкўпир тумани ИИБ биносига олиб боришди. У ерда бошлиқ ўринбосари қандайдир қоғозга имзо чекиши керак экан. Қўлимда кишан билан хонасига олиб киришди. Ёш йигит экан. У ёнимга келиб: «Хўш, суд бўлдими? Сен ўзи нима қилиб юрибсан», – деди ва қорнимга мушт туширди. Икки букланиб қолдим. «Қўлимга тушдинг, энди бир йил назоратимда турасан», – деди. Яна бир мушт туширмоқчи бўлганида, телефон жиринглаб қолди. Шундан сўнг, бизни хонасидан чиқариб юборди.


Қайта қуриш даври матбуоти | Страница 13 из 16 | www.ziyouz.uz\nБош саҳифа Матбуот Қайта қуриш даври матбуоти (13)\nЎсмир ҳарбий хизматга ўз оёғи билан, соғ-саломат жўнаб, уйга темир тобутда қайтди… Жувонмарг бўлган йигит ота-онасини, бобосини, укаларини ва қорабайир отини яхши кўрарди… Редакцияга мактуб Мен энди нмма қиламан дунёда!! Ўн саккиз йил кўзимнинг қорачиғидай авайлаб катта қилганим, зийрак, ақл-фаросатли давоми…\nЁмғир тинмай ёғди кун бўйи, Ёмғирли кун каби эзилди дардим. Яйдоқ кўчаларда жим юрган кўйи Сенинг изларингни ахтардим… Ёмғир ҳеч маҳал бунчалар — на кеча, на кундуз тинмасдан ёғмаган, ҳеч маҳал инсон дарди бунчалар эзилиши мумкин эканлигига шоҳид бўлмаганман. Боғ давоми…\nМарҳум қуролдошларимни хотирлаб Ҳарбий хизматдан қайтганимга бир йилдан ошди. Ўша жанглар ҳақидаги хотираларимни қоғозга туширяпман. Аммо, очиғини айтганда, бу иш жуда оғир кечяпти. На кундузи, на кечаси ҳаловатим бор. Мени мудом изтиробли бир савол қаттиқ сиқувга олади. Бу саволдан қалбим давоми…\nНаманганда фожиа юз берди. Ширинзабон, хушхулқ, ҳатто тили чиқмаган жужуқчани ҳам сизлаб, ҳурматини жойига қўядиган Наманганда саккиз нафар навқирон йигит ҳалок бўлди. Дарғазаб оломон кўзларида тириклик аломатлари аллақачон сўнган, увадаси чиқиб кетган мурдаларни ҳам аяб ўтирмади. Ўлдирилганларнинг бештаси шаҳар четида давоми…\n(Паркент воқеалари хусусида) «Ўзбекистон адабиёти ва санъати» рўзномаси таҳририятига! 1990 йил 3 март куни Паркент тумани аҳолиси билан ички қўшин аскарлари ва милиция ходимлари ўртасида қонли тўқнашув юз берди. Бу ҳақда марказий ва айрим жумҳурият матбуотлари томонидан берилган хабарлар бирёқлама давоми…\n(Ўш вилоятидаги фожиалар изидан) «АН-2» ҳарбий тайёра мотор кучидан дириллайди. Фарғоналик журналист Абдуназар Ҳудойназаровнинг ҳам тайёрадаги бошқа ҳарбийларнинг ҳам икки кўзи пастда. Тайёра Ўшга яқинлашмоқда эди. Мана, йигирма йилдирки, Ўш вилоятига — ота юртимга гоҳи уловда, гоҳи пиёда қатнайман.. Шунча давоми…\nЎзбекистонда миллатлараро муносабатларда бир қадар тинчлик, осойишталик ҳукм сураётгани баъзи бировларга ёқмаяпти шекилли… Марказий матбуот саҳифаларида чўғни ковлашяпти. Бунга янги мисол Темур Пўлатовнинг яқинда «Московские новости» ҳафталигида босилган «Анголани қувиб етамиз ва ўзиб кетамиз» мақоласидир. Эмишки, Ўзбекистонда руслар ва «рус давоми…\n«Звезда Востока» ойномасининг бош муҳаррири С. Татурга очиқ хат Тарихий ҳақиқат жоҳилни қанчалик таҳқирласа, тарихий ёлғон ҳам фозилни шунчалик таҳқирлайди. ЎЛЖАС СУЛАЙМОНОВ Ўртоқ муҳаррир! Ойномангизнинг 1990 йил 3-сонида босилмиш Михаил Поповнинг «Оқ пошшо — оқ генерал» мақоласи, рус рассоми В. давоми…\nТуркистон тарихига доир манбаларда, аниқроғи, совет даврида яратилган қўлланмаларда инқилобгача Туркистон халқининг атиги 2 фоизи саводхон бўлган, дейилади.. Бу рақам кенг тарқалган, китоблардан китобларга кўчиб келаётир. Афсус билан эътироф этиш жоизки, Ўрта Осиё халқлари тарихини бўяб-бежаб кўрсатишда ўлкамиздан чиққан айрим давоми…\n13-саҳифа. Жами: 16Боши«78910111213141516»


Рауф Парфининг теша тегмаган гаплари\n28 феврал 2020, Тошкент вақти: 21:18\nРауф Парфининг ўлими арафасида олинган сурат.\nВафотига 6 йил тўлган буюк шоир Рауф Парфидан нафақат ҳузун бир шеърият¸ балки кулгуга тўла ғаройиб гаплар ҳам қолди.\n29 март куни ўзбек халқининг исёнкор шоири¸ на бир урфга кирган мафкура ва на ҳокимият тепасига келган шахсларга қуллуқ қилмасдан¸ миллат ва шеърга садоқатда яшаб ўтган Рауф Парфи вафот этганига 6 йил тўлди.\nШу муносабат билан Озодлик шоирнинг оғриқ ва ҳазинликка йўғрилган ижоди эмас¸ балки унинг бетакрор ҳаëт йўлидаги ҳазил-мутойибага туташ дамларга назар ташлашга уринди.\nШоирнинг севимли рафиқаси бўлган шоира Дилором Исҳоқованинг айтишича, Рауф Парфи “қуролланган одам” иборасини кўп ишлатарди:\n- Рауф ака гапларга жуда уста эди. Бир гапирган гапини баъзида тушунмасдан бирмунча ўтгандан кейин одам англаб қоларди. Баъзида кўнгли ранжиб қоларди, баъзида қотиб-қотиб кулишарди. Рауф ака жуда уста эди бунақа гапларга Худо раҳмат қилгур. Рауф Парфининг атрофида юрган одамларнинг жуда кўпчилиги билади буни, Ташавтомашда квартиранинг эшигига “Қуролланган ҳолда келинг!” ëки “Қуролланмаган одам киритилмайди!” деб ëзиб қўярди. Ëзиб ëпиштириб қўярдилар эшикка. Кейин ҳамма биларди бу вино ëки бошқа бир ичимлик бўлиши кераклигини. Қурол деб шуни айтардилар. Кейин эшикдан кирган одамга “Қуролланиб келдингизми¸ эй яхши одам” дейиларди, дейди Парфи рафиқаларидан бири¸ шоира Дилором Исҳоқова.\nРауф Парфи билан узоқ йиллар яшаган Дилором опа турмуш чорраҳаларида эсида қолган яна бир воқеани сўзлаб беради:\n- Ғунчада яшардик квартирада. Бировникида яшардик энди у пайтда. Нимадир бўлди ўша ерда рўзғорда. Ғиди-биди гап бўлди-да энди. Мен ошхонада овқат қилаяпман. Рауф ака танбеҳ бердими, уришдими бир нарса бўлди-да. Ишдан чарчаб келган эдим. Мен “Парфи, ҳозир яна ғинг десангиз, ўзимни учинчи этаждан отиб юбораман. Тўйдим” дедим. Шу буилан унутдим бу нарсани. Овқат қилаяпман қозоннинг тепасида туриб. Бир пайтда Парфи у ëқдан бу ëққа юрибдилар "ғинг-ғинг, ғинг-ғинг". Ғинг-ғинг қилади жуда бир берилиб. Эътибор бермадим-да. Ҳайрон бўлиб қарасам, "ғинг" дейди яна. Яна тушунмай турсам, “Мен сени гапида турадиган, мард хотин деб ўйлаган эдим. Ўзинг айтдинг “ғинг” десанг ўзимни ташлайман деб. Боядан бери айтаяпман “ғинг, ғинг” деб” дейди. Мана шунақа қизиқ-қизиқ гаплари бўларди, Худо раҳмат қилгурнинг, дейди Дилором Исҳоқова.\n“Ломбард”им Фарғонага кетиб қолган экан”\n"Рауф Парфининг теша тегмаган гаплари жуда кўп эди" деб, эслайди ёзувчи Ёқубжон Хўжамбердиев:\n- Рауф акам жуда ажойиб инсон эди. Бирор марта у кишининг хўмрайиб, ҳалиги қилиб нолиб юрганини ҳеч эшитмаганман. 80-йилларда биз бир гуруҳ ижодкорлар ўзаро гап ердик. Ўша гаплардан бири Рауф аканикида бўладиган бўлиб қолди. Биз бордик кечки пайт. Борсак, Рауф акамнинг битта шогирди ўтирибди. Бошқа ҳеч ким йўқ. Рауф акамнинг ўзи ҳам йўқ. Ўтириб гуринг қилиб чой-пой қилиб ўтирдик. Кейин соат 11ларда Рауф акам кириб келди Дадахон ака билан. Кириб “Ўртоқлар, энди узр. Шу Ломбардим Фарғонага кетган экан. Мана ўзини етаклаб келаяпман”¸ деб Дадахон акани кўрсатди. Бир кулги кўтарилди. Ҳамма нарса эсдан чиқиб¸ яна давом эттирдик ўтиришни, дейди ёзувчи Ёқубжон Хўжамбердиев.\n“Энг содда дарвеш”\nДоим соч-соқоли ўсиб юрадиган, кўп вақтини журналистлар ва шоиру ёзувчилар ишлайдиган бинолар яқинидаги кафеларда ўтказадиган Рауф Парфини аксар ижод аҳли, “дарвеш” деб атарди. Хўш, нега энди дарвеш? Шоир Шукруллога бердик бу саволни:\n- Унда на яхши яшашга орзу-ҳавас бўлган, на бола-чақа орттириб авлод қолдиришни ҳаттоки хаëлига келтирган эмас¸ халқ дардини ўйлаб. Бундан ортиқ шоирга яна қандай яхши сифат топиш мумкин? Одамлар унвонни ўйлайди, бойликни ўйлайди, ном чиқаришни ўйлайди. Бу нуқсонлардан холиликнинг ўзи Рауфнинг ижобий томони эмасми? Рауф ҳақида яна бундан ортиқ нимани айтиш мумкин? Рауф ўзини халқ дардига бағишлаган шоир эди. Ундан бошқа нарсани ўйлаган эмас. Туркияда бир фестивал бўлган вақтда 1000 доллар мукофот олибди Рауф. Бир хотин бунга “Мен сенга хотинлик қиламан, хизматингни қиламан. Шунга бир уй олсак, яхши бўларди. Сен ҳам жойли бўлиб қолардинг, мен ҳам” деб таниш аëл бор экан, шунинг айтганини қилиб шунинг номига бир хонали уй олиб берди. Йил ўтмасдан у хотин вафо қилмади. Рауфга индамасдан кетди қолди, Рауф яна кўчада қолди. Рассом дўстлари бўларди. Ўшаларнинг подвалларида ҳам ëтиб кун кўраверарди, дейди Шоир Шукрулло.\n“Бу дунёда ўлиш қийин экан”\nАдабиётшунос олим, профессор Иброҳим Ҳаққулга кўра, Рауф Парфи айтган “теша тегмаган” гаплар ҳозир ҳам адабиëт аҳли орасида айтиб юрилади:\n- Энг яхши гаплари шу зерикканда “Ўлиш қийин экан” дерди-да. Мен “Нимага шошасиз. Яшайверинг” десам, “Жонга тегди ҳаммаси” дерди. “Мен ўлгандан кейин барибир мен ҳақимда бир нарса ëзасиз” дерди. “Мана тиригингизда ҳам ëзаман” десам, “Йўқ ўлгандан кейин ëзасиз. Сарлавҳасини “Автобусдаги одам” деб қўйинг” деган эди. Бу одам ҳаëтнинг устидан кулиб кетган одам аслида. Биттасига телефон қилибди. Бу ерда айтиб бўлмайди энди нимасини. Ëзувчилардан биттасига “Фалонча Турон борми? Эврил Турон” дебди. У ëқда хотин “Ким сўраяпти?” деса, “Чэврил Турон сўраяпти” дебди. Мана шунақа қизиқ, кутилмаган гаплари бўларди-да, дейди профессор Иброҳим Ҳаққул.\nМустақиллик йилларида бир қатор ўзбек шоирлари ва ёзувчилари Президент девонига ишга ўтиб кетдилар. Рауф Парфи ўша шоир ёки ёзувчиларидан бирортасини кўчада кўриб қолса, "Дўстим, сомонхонада нима гаплар?" деб, ҳазиллашар экан.\nЎз исмини ошкор этмаган бир шоирнинг айтишича, мустақилликнинг илк йилларида коммунистик партияни куйлаган бир шоир чет элга бориб келгандан сўнг бир йиғилишда, "мени асарларимни у ерда роса ўқишар экан, сиз ўзбек миллатининг отасиз, дейишди", деб гапирганда, шу йиғилишда тасодифан иштирок этаётган ёнида ўтирган шоирни қулоғига пичирлабди: "Агар миллатни отаси шу бўладиган бўлса, онасидан мен воз кечдим!"\nШоир Баҳром Рўзимуҳаммаднинг эслашича, агар Рауф Парфи кимларгадир телефон қилса, нариги ёқда "Кимсиз?" сўроғи янграса "Рауф Парфи деган девонаман" деб қўяркан. Ҳақиқатдан у девона - шеър ва ишқ йўлидаги савдойи инсон эди.\n"У ҳамма нарсасини оз-оздан йўқота бошлади: уйини, аёлларини, пулини, дўстларини, шогирдларини. Охир-оқибат ўзи ҳам биздан узоқ-узоқларга йўқолиб кетди. Лекин унинг сиймосини ўйласанг ич-ичинг ёришгандек туюлади. У ажойиб ва ғаройиб, гўзал, ниҳоятда гўзал, гуноҳларини тутдек тўккан инсон эди", деб ёзади Рауф Парфининг яқин шогирдларидан бири¸ шоир Баҳром Рўзимуҳаммад.


Шифокор қисқа муддатли очликнинг фойдали жиҳатини айтди - 16.12.2019, Sputnik Ўзбекистон\nШифокор қисқа муддатли оч қолиш инсон организмига қандай ижобий таъсир кўрсатиши ҳақида сўзлаб берди. 16.12.2019, Sputnik Ўзбекистон\n12:58 16.12.2019 (янгиланди: 12:59 16.12.2019)\n© Sputnik / Виталий АньковПразднование Международного дня студента во Владивостоке\nШифокор қисқа муддатли оч қолиш инсон организмига қандай ижобий таъсир кўрсатиши ҳақида сўзлаб берди.\nТОШКЕНТ, 16 дек — Sputnik. Қисқа муддатли оч қолиш инсон организмига ижобий таъсир кўрсатади. Бу ҳақда тиббиёт фанлари доктори, В.М. Горбатов номидаги озиқ-овқат тизимлари Федерал илмий маркази эксперти Валерий Сергеев маълум қилди, дея ёзади RT.\nШифокорнинг сўзларига кўра, 12 соатдан 36 соатгача бўлган давомийликда оч қолиш организмдаги бегона элементлар – эски ва ишмайдиган тўқималар глюкоза бўлиб қайта ишланади. Глюкоза эса ўз ўрнида энергия ишлаб чиқаради.\n14 Декабр 2019, 10:47\nҚолаверса, очлик вақтида организм ёғли кислоталардан энергия олади. Бу вазнни камайтириш ҳамда юрак-қон томир тизими ва таянч-ҳаракат тизими юкини қисқартиришга кўмаклашади.\n“Қисқа муддатли оч қолиш иммунитет тизимини қайта ишга туширади. У инфекция, замбуруғ ва вирусларга қарши фаол кураша бошлайди. Шу боис мунтазам қисқа муддатга таомдан ўзини тийиб турувчилар камдан-кам касал бўлишади”, - дейди Сергеев.\nЭкспертнинг таъкидлашича, оч қолишнинг энг яхши схемаси “12/12”. Киши сўнгги таомни соат 19:00да истеъмол қилади, нонушта қилиш эса соат 07:00 тўғри келади. Мускулларнинг ўсишига “16\_8” схемаси ёрдам беради. Унда киши соат 16:00 кечки овқатни еб, фақат соат 08:00да нонушта қилади.\nШифокор айниқса, соғлиғи билан муаммоси бўлган кишилар оч қолишга эҳтиёткорлик билан ёндашиш кераклигини эслатди. Овқатдан тийилиб турган вақтда сув ичишдан воз кечиш ярамайди.\nЭслатиб ўтамиз, аввалроқ мунтазам равишда оч қолиш юрак етишмовчилиги хавфини камайтиради ва умрнинг узайишига ёрдам бериши хабар қилинган эди.


Мамлакатимиз иқтисодий тараққиётида Қашқадарё вилоятининг ўрни катта. Вилоятда 50 йирик саноат корхонаси, 57 қўшма корхона, 14 минг 960 дан зиёд кичик бизнес ва хусусий тадбиркорлик субъектлари, 20 минг 333 фермер, 19 минг 917 деҳқон хўжалиги фаолият юритмоқда.\nВилоятда 2017 йил ялпи ҳудудий маҳсулот ҳажми 17 триллион 366 миллиард сўмни ташкил этди. Бандлик дастури доирасида 70 мингдан ортиқ янги иш ўринлари яратилди. 2 минг 711, жумладан, саноатда 776, хизмат кўрсатишда 1 минг 115 ва қишлоқ хўжалиги йўналишида 820 та лойиҳа амалга оширилди.\nПрезидентимиз Шавкат Мирзиёев вилоятга ташрифини Яккабоғ туманидаги мева-сабзавотни қайта ишлаш ва қадоқлашга ихтисослаштирилган “Дармон шарбати” корхонаси фаолияти билан танишишдан бошлади.\n“Дармон шарбати” корхонаси 2017 йил август ойида ишга туширилган. Бу ерда кунига 12 тонна маҳсулот ишлаб чиқарилмоқда. Замонавий, энергия тежамкор ускуналар бир кеча-кундузда 20 тоннагача мева-сабзавотни қайта ишлаш қувватига эга. Асосан, олма, ошқовоқ ва сабзи шарбати тайёрланмоқда. Келгусида узум, анор ва бошқа қатор сабзавот маҳсулотларини ҳам қайта ишлаб, шарбат тайёрлаш кўзда тутилган.\nПрезидентимиз корхонадаги иш жараёни билан танишди. Бу ерда жорий қилинган замонавий технологиялар самарали иш жараёни ва юқори сифатли маҳсулот тайёрлашни таъминламоқда. Мева-сабзавотларнинг табиий хусусиятлари сақлаб қолинган тайёр маҳсулот 1,5 ва 3 литрли махсус идишлар — аксептик пакетларга қадоқланади. Корхона ишчилари касб-ҳунар коллежларини битирган ёшлардир.\nКейинги манзил Шаҳрисабз шаҳри бўлди. Давлатимиз раҳбари дастлаб “Дор ут-тиловат” мажмуасини зиёрат қилди. Таомилга биноан, ўтганлар хотираси ёд этилиб, Қуръон тиловат қилинди.\n“Дор ут-тиловат” мажмуаси Кўк гумбаз масжиди, Шайх Шамсиддин Кулол, Гумбази Саййидон мақбаралари ва ҳужралардан иборат бўлиб, улар, асосан, XIV аср охири — XV асрнинг биринчи ярмида бунёд этилган. “Дор ут-тиловат” сўзи “Қуръон ўқиладиган ёки тиловат қилинадиган жой” маъносини англатади.\nКўк гумбаз масжиди буюк олим ва давлат арбоби Муҳаммад Тарағай Улуғбек томонидан 1434-1435 йилларда қурилган. Мирзо Улуғбек масжидни отаси Шоҳруҳ номидан бобоси Амир Темур шарафига бунёд эттирган. Кириш пештоқи равоғида уларнинг номлари ва қурилиш санаси битилган.\nШайх Шамсиддин Кулол мақбараси XIV аср охирида барпо этилган. Шайх Шамсиддин Кулол ал-Фохурий Амир Темур ҳамда унинг отаси Тарағай Баҳодирнинг устози ва пиридир. У 1370 йилда вафот этган. Амир Темур устози қабри устига мақбара қурдирган.\nГумбази Саййидон мақбараси 1437 йилда Мирзо Улуғбек фармони билан қурилган. Мақбара ичида XV — XVII асрларга оид бир нечта қабр тошлари бор. Бу қабр тошлари термизлик саййидларга тегишли. Маълумки, саййидлар Пайғамбаримиз Муҳаммад (с.а.в) авлодидан бўлиб, улуғ зотлар ҳисобланади. Шунинг учун ҳам мақбаранинг номи Гумбази Саййидон, яъни Саййидлар гумбази деб ном олган.\nДастлаб Қашқадарё вилоятида 2018-2019 йилларда туризм инфратузилмаси объектларини барпо этиш режаси тақдим қилинди. Режага кўра, 167 лойиҳа амалга оширилади. Хусусан, замонавий меҳмонхоналар барпо этиш, транспорт хизматлари кўрсатиш, дам олиш ва кўнгилочар ҳудудлар ташкил этиш, тарихий-маданий обидаларни таъмирлаш кўзда тутилган. Ўзбекистон Республикаси Туризмни ривожлантириш давлат қўмитаси томонидан тақдим этилаётган лойиҳалардан яна бири эко ва этнотуризмни ривожлантириш, Амир Темур туғилган манзилни туризм масканига айлантиришга қаратилган.\nШавкат Мирзиёевга жисмоний шахсларнинг кўчмас мулк объектлари ва ер майдонларини ҳисобга олиш ва солиқ ундириш ҳисобидан бюджетга тушумлар, туман ва шаҳар солиқ инспекцияларининг намунавий тузилмалари тўғрисидаги лойиҳаларни соҳа раҳбарлари тақдим қилди. Вилоятда ичимлик суви таъминотини яхшилаш лойиҳасида ичимлик суви олиш иншоотлари қуриш, 77 километр магистрал, 162 километр ички тармоқ тортиш, 16 та сув тақсимлаш иншооти қуриш режалаштирилган. Тошгузар — Шаҳрисабз — Китоб темир йўлини модернизация қилиш ва электрлаштиришни назарда тутувчи лойиҳа Шаҳрисабз шаҳригача тезюрар поезд қатновини йўлга қўйишни кўзда тутади.\nДавлатимиз раҳбари қайси вилоятга ташриф буюрмасин, албатта, ёшлар, уларнинг тарбияси масаласига алоҳида эътибор қаратади. Халқимиз — болажон. Фарзандлари ўзидан ўзишини, ҳар томонлама ривожланган, баркамол бўлиб улғайишини ният қилиб яшайди. Мамлакатимизда мактабгача таълим тизимини ривожлантиришга давлат муассасалари билан бирга, нодавлат боғчалар ҳам кенг жалб этилаётгани замирида ана шу эзгу орзу-умидлар мужассам.\nПрезидентимиз Шаҳрисабз шаҳрида давлат шериклиги асосида ташкил этилган “Вундеркинд” (“Билимдон бола”) номли хусусий мактабгача таълим муассасаси фаолияти билан танишиш асносида асосий эътиборни айни шу масалага қаратди.\nИнглиз тили ва компьютер билимларини чуқур ўргатишга ихтисослаштирилган мазкур нодавлат боғчада мактабгача таълимда бола шахсини ривожлантиришга қўйиладиган давлат талабларининг асосий йўналишлари қамраб олинган. Ҳар бир қаватдан кичкинтойларнинг интеллектуал, эстетик ва жисмоний салоҳиятини ўстириш учун унумли фойдаланилган.\nПрезидентимиз муассасада яратилган шароитни юксак баҳолади. Мазкур боғча мисолида Шаҳрисабз шаҳрида яна 25 та нодавлат мактабгача таълим муассасаси ташкил этиш, боғча мудираси, Зулфия номидаги Давлат мукофоти совриндори Шаҳноза Холмаҳматовага мамлакатимизда ишлаб чиқарилган енгил автомобиль совға қилиш бўйича топшириқ берди.\nАраб олими Хайриддин аз-Зириклий “Ал-Аълом” асарида ва Умар Ризо Каҳҳола “Муъжам ал-муаллифийн” асарида Абу Муин Насафийнинг 1027 йили Насаф (ҳозирги Қарши) шаҳрида туғилганини зикр этган. Унинг вафоти ҳақида эса аксар манбаларда 1114 йил кўрсатилган.\nЖаҳоннинг турли кутубхоналарида сақланадиган Абу Муин Насафий асарлари орасида “Табсират ал-адилла фи усул ад-дийн аъла тариқати Абу Мансур ал-Мотуридий”, “Баҳр ул-калом фи илм ул-калом” ва “Ат-тамҳид ли қоваъидит ут-тавҳид” китоблари жуда эътиборли ҳисобланади. Унинг “Табсират ал-адилла фи усул ад-дийн аъла тариқати Абу Мансур ал-Мотуридий” (“Дин асосларини имом Абу Мансур Мотуридий тариқатига биноан далиллар билан шарҳлаш”) асарида мотуридия таълимоти далиллар билан шарҳланади. Олимнинг “Баҳр ул-калом фи илм ул-калом” асари мотуридия мактабининг калом илми бўйича асосий манбаларидан биридир.\nПрезидентимиз ўрмон хўжаликларида интенсив усулда кўчат етиштириш ҳамда ўрмон фонди ерларидан самарали фойдаланишга оид лойиҳа билан танишар экан, Тошкент давлат аграр университети магистратурасини битириб, Шаҳрисабз туманида 4 сотих ерда 6 ойда 50 мингта 1 йиллик лимон кўчати етиштирган Акбар Саидовнинг инновацион ишланмасига алоҳида тўхталди.\nҚашқадарё вилоятида терини қайта ишлаш ва чарм-пойабзал кластерини барпо этиш, аҳолини тухум ва парранда гўшти билан таъминлаш, “ўузор текстиль импекс” МЧЖ томонидан енгил саноат мажмуаси ташкил этиш, лалми ерларда доривор ўсимликлар етиштириш ҳамда Миришкор туманида калава ип ва трикотаж мато ишлаб чиқаришни йўлга қўйиш бўйича амалга оширилаётган ишлар ҳам атрофлича муҳокама этилди.\nШу ҳаяжонни ўзининг истеъдоди билан дилларга сингдирган, она-Ватанга муҳаббатнинг сўзлар орқали ифодасини топган Ўзбекистон халқ шоири Абдулла Орипов шеърлари кириб бормаган хонадон йўқ.\nХитойлик инвесторлар маблағи эвазига бунёд этилган мазкур корхонанинг биринчи босқичи 2017 йил июль ойида фойдаланишга топширилди. Бу ерга Германия ва Швейцариядан замонавий ва энергия тежамкор тўқимачилик асбоб-ускуналари келтириб ўрнатилди. 700 дан ортиқ иш ўринлари яратилди. 60 нафарга яқин ёшлар Хитойда касб маҳоратини ошириб қайтди.\nКорхонада пахта толаси қайта ишланиб, йилига 22 минг тонна калава ип ишлаб чиқариш имконияти мавжуд. Маҳсулотнинг асосий қисмини экспортга йўналтириш кўзда тутилган. Ўтган даврда 4 минг 600 тоннадан зиёд пахта толаси қайта ишланиб, 3,5 минг тоннадан зиёд калава ип экспорт қилинди.\nШу ерда Қашқадарё вилоятида тикув-трикотаж саноатини ривожлантириш дастури тақдим этилди. Хусусан, “LT Textile International” масъулияти чекланган жамиятини ривожлантиришнинг II ва III босқичлари доирасида амалга ошириладиган ишлар лойиҳаси ҳақида маълумот берилди. 2019 йил иккинчи чорагида лойиҳа фойдаланишга топширилгач, калава ип ва аралаш ип-газлама ҳажми оширилади, 650 иш ўрни яратилади.\nПрезидентимизнинг Қашқадарё вилоятига ташрифи давом этмоқда, деб ёзади ЎзА.\nМазкур рукндаги бошқа мақолалар: « Президент Шавкат Мирзиёев Абу Муин Насафий мақбарасини зиёрат қилди\tҚарши шаҳрида Ислом Каримов ҳайкали очилди »


У барчасини уддалайди: 100 доллар билан АҚШга бориб, бугун миллионлик жангларни ташкил қилаётган менежер ҳақида / Olamsport.com\n16 мар 16:45\nУ барчасини уддалайди: 100 доллар билан АҚШга бориб, бугун миллионлик жангларни ташкил қилаётган менежер ҳақида\nТеглар : Абдел-АзизМенежерММА\nАбдел-Азиз 18 йил аввал юз доллар билан АҚШга кўчиб келади.\nАли Абдел-Азиз – замонавий ММАнинг энг ҳурматга лойиқ инсонларидан бири ҳисобланади. Хабибнинг менеджери ҳисобланган бу инсоннинг ҳарактери жуда оғир. Ўзининг ҳарактери сабаб у деярли ҳар ҳафта кимдир билан уришади. Лекин шундай бўлсада, бу ҳозирда дунёнинг энг кучли ММА менеджери сифатида тан олинишига қаршилик қилолмайди. Нега? Сабабини ҳозир тушунтириб беришга ҳаракат қиламиз.\nАли доим мижозларининг рақибларига нисбатан ҳақоратли чиқишлар қилади. У Твиттер орқали Конорни жуда кўп ҳақорат қилган. Бир неча бор Гарбрандт Диллашоуни нокаут қилади деб таъкидлаган, Эдгар эса Ортегани «бузиб юборади» деб айтди. Баъзида унинг фикрлари 100% тўғри бўлиб чиқади. Абдел-Азиз таъкидлагандек, Гарбрандт Диллашоуни 32 сониянинг ўзидаёқ нокаут қилди. Камару Усман эса Тайрон Вудлини яксон қилди.\n«Мен Нью-Йоркка совуқ қишда кўчиб келганман. Келганимда ҳаттоки ётишга жойим бўлмаган. Америка – бу орзулар ушаладиган ўлка. Агар сен ўз олдинга қўйган мақсадинг сари ортга чекинмасдан юрсанг бунга эришасан. Омад калити эса, яқинларинга бўлган ишончдир. Доим камтар бўл ва хатоларнингдан тўғри хулоса чиқариш керак», - деб айтган Абдел-Азиз. Шу боисдан Абдел-Азизнинг орзулари амалга ошди.\nУ бугунги кундаги энг кучли UFC менеджери ҳисобланади. Ҳозирда унинг хизматларидан UFCнинг 50 нафар спортчиси фойдаланади, улардан уч нафари ўз вазн тоифаларининг «қироллари»( Хабиб Нурмагомедов, Генри Сехудо, Камару Усман) ҳисобланади.\nУ UFC тарихидаги энг шов- шувли жангни ташкил қилган. Нурмагомедов – Макгрегор жанги трансляциясини 2,4 миллион одам сотиб олди.\nХабибни бутун шарқ дунёси билан таништирди. Бу даврида қироллар, шаҳзодалар, машҳур сиёсий арбоблар билан учрашувлар ташкиллаштирди.\nАли мижози Марлон Мораес жанг қилмаётгани юзасидан UFCга шикоят қилди. Шу боисдан ҳам, Ассунсао ва UFC хоҳламаса ҳам, Ассунсао ҳамда Марлон Мораес жангини ташкиллаштира олди. Жанг ўтказилмаган бўлсада, ҳеч кимга таниш бўлмаган Сиджара Юбэнксни UFC камари учун Валентина Шевченко билан жангини ташкиллаштиришга эриша олган.\nКуницка Крис Сайборгга чемпионлик жангида мағлубиятга учраган бўлсада. UFCда биринчи жангидаёқ Куницка учун чемпионлик жангини амалга оширган.\nUFC учун нотаниш бўлган Сергей Павлович учун дебют жангидаёқ топ-10 даги спортчи билан жанг ташкиллаштирди. Россиялик спортчи UFCга Fight Nights чемпиони сифатида келган. Унинг биринчи рақиби Алистар Оверим бўлди. Бироқ, Сергей бу жангнинг биринчи раундидаёқ нокаут бўлди.\nUFCга деярли бир қўллик жангчини олиб келишга ҳаракат қилди. Ник Ньюэлл – энг машҳур бир қўллик жангчи. Унинг бир қўли деярли ишламаслигига қарамай, соғлом спортчилар билан жанг қилган, жанг қилганда ҳам уларни доим мағлубиятга учратган. Ногирон бўлганлиги сабаб Дана Уайт унинг UFCга келишига қаршилик қилди. Лекин, шундай бўлсада Али уни UFCга олиб киришига бироз омад етмади. Ник Ньюэлл ҳал қилувчи жангда мағлубиятга учради.\n"Bellator" собиқ чемпиони Виталий Минаковни промоушенга қайтарди. Виталийнинг "Bellator"дан кетишига сабаб молиявий масалалар эди. Абдель-Азиз ёрдами билан Минаков "Bellator" билан янги шартнома имзолади. Эндиликда Виталий ҳар бир жанги учун тахминан 300 минг доллар олмоқда.\nДмитрий Смоляковни UFCга қайтарди. Смоляков UFCда иккита жанг ўтказиб, иккала баҳсда ҳам муддатдан аввал мағлуб бўлганидан сўнг кўринмай қолганди.\nЛекин Абдел-Азиз ҳаракатлари билан апрелда NFLнинг юлдузи Грег Хардига қарши жанг олиб боради.\n30 фоиз PFL (Professional Fighters League) жангчилари Абдел-Азизнинг мижозлари ҳисобланади. PFLга ёқмаса ҳам, Абдел-Азиз бу ташкилотни монополияга айлантириб юборган. Унинг иккита мижози 2018 йилда PFL чемпиони бўлди. Уларнинг ҳар бири шу йили бир миллион доллардан пул топишган.\nТошкентда профессионаллар ўртасида ММА мусобақаси ўтказилади + ФОТО 0\n16 мар 22:07:49\nInson ALLOHdan sorab biror narsaga intilsa albatta eriwadgan narsasiga ziydarogi bn yetiwadi insha ALLOH\n16 мар 17:14:41\n16 мар 17:14:36\n16 мар 17:14:25


Соғлом мия ва кучли хотирага ега бўлиш усуллари — Teletype\nСоғлом мия ва кучли хотирага ега бўлиш усуллари\nИнсон мияси қанча кўп ишлатилса, шунча кўп дам олади. Демак, мияни ишлатган ҳолда иш қилиш, ҳеч бўлмаганда соғлигимиз учун фойдали екан. Шу сабабли, қуйида хотирани яхшиловчи ва мия соғлигини асровчи усулларни келтириб ўтамиз.\nФойдали завқ олиш\nЎйин-кулги ва завқ мия учун жуда фойдали ҳисобланади. Бу стрессни йенгиллаштиришга ва унинг танага салбий таъсир ўтказишини камайтиришга ёрдам беради. Бирор нарсадан завқ олиш янги кўникмаларни ривожлантиришни талаб қиладиган нейронларнинг пайдо бўлишига кўмаклашади ва бу мияни ёшартириш жараёнини бошлайди. Aгар доимий тарзда қизиқарли машғулотлар билан шуғулланиб юрсангиз, кексайганингизда руҳий фаолият заифлашишидан азият чекишни ўйламасангиз ҳам бўлаверади. Aгар бутун кун давомида вақтингизни фақат жиддий ишларга сарфлаётган бўлсангиз, миянгизни муҳим ва фойдали тажрибадан маҳрум қилаётган бўласиз.\nКитоб – даво\nШундай илмий факт бор: севимли машғулотлар ва хоббининг йўқлиги инсонда касалликлар келиб чиқиши хавфини оширар екан. Китоб ўқиш еса, нафақат завқ бағишлайди, балки тананинг қайта тикланиши ва куч йиғишига имкон беради. Китоб ўқиш орқали сиз бир қанча оламларда параллел равишда яшашингиз мумкин. Яхши танланган асар сизни ўз оламига олиб кириб кета олади. Ҳаётий муаммолар ва стрессдан чалғишингизга ёрдам бериб, сизга ўзгача қувват бағишлайди. Китоб ўқиш, миянинг ишлаши талаб етилмайдиган жойларини ҳам ишлашга ундайди.\nОртиқча вазн – ортиқча муаммо\nОртиқча вазн хотира билан боғлиқ бир қанча муаммоларни келтириб чиқаради ҳамда миянинг ерта қаришига олиб келади. Семириб кетиш еркин радикалларнинг кўпайиши ва яллиғланишнинг пайдо бўлишини рағбатлантиради, бу еса ўз ўрнида мия ҳужайраларининг сонини камайишига сабаб бўлади. Бошқача қилиб айтганда: агар биз ортиқча вазнга ега бўлсак, унда биз учун фикрлаш, ўқиш ва ишлаш анча қийинлашади.\nЎткир ақл учун оддий маҳсулотлар\nЎткир зеҳн ва кучли хотира учун кундалик рационингизга фойдали маҳсулотларни қўшинг. Тухум ҳамда Б ва Е витаминларига бой маҳсулотларни истеъмол қилишни бошланг. Ёз тугамагунига қадар резавор меваларга тўйиб олиш имкониятини ҳам қўлдан бой берманг. Олимларнинг тадқиқотларига қараганда, қари каламушни юқоридаги маҳсулотлар билан боқишни бошлаши биланоқ, у машқларни ёш каламушлар билан бир маромда, қийинчиликларсиз бажара бошлабди. Ушбу маҳсулотлар мияда қон айланиши ва мия фаолиятини яхшилаши бир қанча тадқиқотлар асосида исботланган.\nДоимий тарзда китоб ўқиш, севимли машғулотларингиз билан шуғулланиш ва соғлом овқатланиш мия фаолиятининг яхшиланиши ва хотирангизнинг кучли бўлишига сабаб бўлишини билиб олдингиз. Енди еса, юқоридаги маслаҳатларга амал қилишни бошланг!


ЎзА - Чўлпон — жасорат тимсоли\n20.02.2018 11:57 Чоп этиш версияси\nЧўлпон — жасорат тимсоли\nАбдулҳамид Сулаймон ўғли Чўлпон! У ҳали ўсмирлик чоғларидаёқ Ватани Туркистон тақдирига бефарқ бўлмаган. Отаси Сулаймонқул баззознинг ғамхўрлиги, молиявий кўмаги туфайли Туркистондан ташқарида чиқадиган туркийча, русча газеталарни олиб ўқишга эришган. Уларда ҳатто ўзининг ижтимоий-сиёсий хабарлари, мақолалари билан қатнашиб турган. Туркий дунёнинг улуғ маърифатпарварлари Исмоил Ғаспирали, Заки Валидий Тўғон, Мунаввар қори Абдурашидхонов, Убайдулла Асадуллахўжаев ва бошқаларнинг назарига тушган, баъзилари билан ўзаро ёзишмалар қилган.\nБу ўта мураккаб, Туркистоннинг кўп миллатли халқи қашшоқлик, чорасизлик, маърифатсизликка маҳкум бўлган, айтиш мумкинки, жаҳолатга ботган йиллар эди. Ўша йиллари, яъни 1917 йили Русияда инқилоб рўй бериб, подшоҳ тахтдан ағдарилди. Ҳокимият тепасига Ленин бошлиқ болшевик (коммунист)лар келди. Турган гапки, бундай эврилиш Туркистонда ҳам рўй берди. Маҳаллий бошқарув идоралари ходимлари орасида мусулмонлар (у пайтлари Туркистон халқини ушбу умумий ном билан аташарди) қарийб йўқ эди. Айниқса, вилоятлар, қишлоқ ва шаҳарларда ҳокимиятни саводсиз матросу аскарлар, узоқ муддат сургунда ҳамда қамоқларда ўтирган аламзада кишилар, дашноқлар устига-устак, ичкиликка берилган қаланғи-қасанғилар бошқара бошладилар. Чўлпон истиқлол орзусида исёнга йўғрилган илк шеърларини ўша йилларда ёзган.\nМамлакатдаги хўжасизлик, бошбошдоқликдан фойдаланишни кўзлаган маърифатпарвар жасур боболаримиз Тошкентда Туркистон мухториятини эълон қилмоқчи бўладилар. Лекин бу эзгу ниятга большевиклар изн беришмайди, уларни шаҳардан сиқиб чиқаришади.\nНатижада Ватан фидойилари эзгу ниятларини Қўқонда амалга ошириб, Қўқон (Туркистон) мухтор жумҳурияти тузилганини эълон қилишади. Бу Русия таркибидаги асосан маданий-маърифий, таълим соҳасида мустақиллик истаган республика эди. Аммо ғаним уларни аёвсизларча бостиради, одамларни қирғинбарот этиб, шаҳарнинг кулини кўкка совуради. Қўқон уч кун ёнади. Мазкур эрксеварлар сафида ўша пайтдаги номдор шоир ва ёзувчилар қарийб бўлмаган. Фақат Чўлпонгина иштирок этган, исёнга чорловчи шеърлар ўқиган. У Оренбургда тузилган Татар-Бошқирд республикаси давлат раисининг котиби бўлиб ҳам ишлаган.\nЧўлпон ўрис инқилобидан кейин махсус хизматларнинг “назари”га тушган эди, яъни тақиб остига олинганди. 20-йилларда бир муддат қамалган ҳам. У 30-йилларгача яширин фаолият олиб борган, озодлик учун курашган “Миллий Иттиҳод”, “Шўрои Исломия” ташкилотларининг аъзоси бўлган.\nЧўлпоннинг ҳатто ишқ-муҳаббат мавзусидаги шеърларида ҳам исён, Ватан озодлигини соғинувчи дард бор. Яққол фош этувчи реализмга эга. Илк ҳикояларидаёқ жахолат, қашшоқлик, саводсизлик гирдобига тушган Туркистон воқелигини моҳирона чизиб беради. “Дўхтир Муҳаммадёр”, “Новвой қиз”, “Жаҳолат қурбони” “Ойдин кечаларда”, “Қор қўйнида лола” каби ҳикоялар шулар жумласидандир. “Кеча ва кундуз” романи эса миллий насримизнинг ҳар томонлама энг юқори чўққисида туради. Ундаги тил гўзаллигидан, миллатнинг асл қиёфасини, фожиасини, унинг сабабларини, халқнинг дарду изтиробларини тиниқ тасвирлаганлигидан ҳайратга тушмай илож йўк.\nХўш, бу гапларни айтишдан муродимиз не?\nЎтган асрнинг 30-йилларида қатағон қилинган шоиру ёзувчилар ва давлат арбобларининг тақдирлари Чўлпонникидан кескин фарқ қилади. Уларнинг кўпчилиги қурбон бўлган эса-да, орадан маълум муддат ўтиб оқланишган. Шўро давлатининг “сийловларига” мушарраф бўлишган. Баъзиларининг ҳаёти ва ижодларини мактаб ҳамда олий ўқув юртларида ўқиб-ўрганганмиз. Қарийб барчаларининг асарлари босилиб чиққан (нисбатан қисқартирилган бўлсада), кўпчиликлари ҳақида илмий рисолалар, китоблар ёзилган. Бироқ Чўлпон тўғрисида гапириш, ёзиш мутлақо мумкин эмасди. Асарлари чоп этилишини қўйинг, ҳатто бошқалар билан тушган суръатлари ҳам сиёҳда бўяб ташланган.\nКоммунистлар Чўлпон ва унинг халққа таъсир кучидан ниҳоятда қўрқишган кўринишади. Чунки у 20-30-йилларда элнинг чинакам “юлдуз” шоири эди. Қалб туғёнлари ҳам миллат дарду изтиробларига жуда-жуда яқин, ҳамоҳанг бўлган.\nШўронинг кейинги йилларида Чўлпоннинг ёзув машинкасида ёзилган шеърларини ҳур фикрли кишилар қўлма-қўл ўқишган. Ҳатто романи ҳам шу йўсинда китоб қилинган. У араб, форс, рус қисман инглиз, немис ва туркий халқлар тилларини билган, таржималар қилган. Агар миллий мустақилликка эришмаганимизда Чўлпоннинг номи ва асарлари ҳали ҳамон тақиқ остида бўларди. У чин маънода истиқлол шоиридир, жасорат тимсолидир. Унинг қатли ҳам бошқаларникига ўхшамайди, яъни чўлпончасига мардларча жон берган (мен буни “Тегирмон” номли романимда баҳоли қудрат тасвирлаганман).\nМамлакатимиз тарихида янги давр бошланди. Ҳур фикр, адолат тантанаси яққол кўзга ташланмоқда. Бу ниятларимизни ошкора баён этмоққа имкон яратди.\nҲадемай Чўлпон таваллудига 120 йил тўлади. Бу сана, бутун мамлакат бўйлаб кенг нишонланса, тўла асарлар тўплами нашр этилса, шоирнинг ҳаётини ўрганувчи махсус комиссия ва юрган йўлларини аниқловчи экспедиция тузилса яхши бўлар эди. Шоир ҳақида илмий ва бадиий асарлар яратиш (мавжудларини қайта чоп этиш), ўқув дарсликларига кенгроқ киритиш, унинг тўғрисида бадиий ҳамда ҳужжатли фильм ишлаш ҳам мақсадга мувофиқдир. Яна бир гап: пойтахтдаги адиблар хиёбонида Чўлпоннинг ҳайкали ҳам бўлиши керак.\nЧўлпон – жасорат тимсоли, дедик. У мустабид тузум даврида, жони муқаррар хавф остидалигида ҳам Ватан озодлигини, миллат эркини баралла куйлай олган ижодкордир. Унинг ҳаёти ва ижоди, курашлари ёшлар, айниқса, йигитлар тарбиясида муҳим рол ўйнайди. Чунки у йигитларимизни мардликка, Ватан учун фидойи бўлишга ундайди.


26 июнь, якшанба куни Қирғизистоннинг Тожикистон билан чегара зонасида магнитудаси 6,3 га тенг зилзила юз берди. Бу ҳақда Европа—Ўртаер денгизи сейсмология маркази ва АҚШ Геология хизмати хабар бермоқда.\nЗилзила эпицентри Қирғизистон пойтахти Бишкек шаҳридан тахминан 390, Ўш шаҳридан 122 километр узоқликда жойлашган. Европа—Ўртаер денгизи сейсмология маркази маълумотларига кўра, зилзила ўчоғи 20 километр чуқурликда бўлган.\n«Дарё» нашри маълум қилишича, зилзила кучи Тошкент ва Андижон шаҳарларида тахминан 3 баллни ташкил этган.\n13:14 Ўзбекистонда тунги вақтда навбатдаги зилзила қайд этилди\n10:43 Тошкентликлар Афғонистонда рўй берган зилзила таъсирини сезишди\n09:48 Наманганда кичик зилзила қайд этилди


Аҳолининг мазмунли дам олиши учун қулайликлар яратиш бўйича топшириқлар берилди - Халқ сўзи\n17:43 03 Май 2018 Сиёсат\nПрезидентимиз Шавкат Мирзиёев Наманган шаҳридаги маданият ва истироҳат боғида амалга оширилаётган қурилиш ишларини кўздан кечирди.110 гектар майдонни эгаллаган ушбу боғда очиқ ва ёпиқ сузиш ҳавзаси, кичик стадион, муз саройи, тўрт юлдузли меҳмонхона, йирик аттракционлар, эртаклар шаҳарчаси, савдо шохобчалари, кутубхона ва интернет кафе, боулинг ва фитнес клублари, ҳунармандлар маркази, амфитеатр, аквапарк ва бошқа объектлар бўлади. Ўзига хос ландшафтга эга бўлган ҳудудга ноёб манзарали дарахт ва гуллар кўчатлари экилиб, ботаника боғи яратилади.\nМазкур кўнгилочар масканда йилига 100 минг кишига хизмат кўрсатиш мўлжалланган. Уни 2019 йилнинг биринчи чорагида фойдаланишга топшириш, 1 минг 500 га яқин янги иш ўрни яратиш режалаштирилган.\nБугунги кунда қурилиш ишлари жадал давом этмоқда.\nДавлатимиз раҳбари истироҳат боғини сифатли ва хавфсиз барпо этиш бўйича тавсиялар берди. Нафақат вилоят, балки мамлакатимизда қиёси йўқ бўладиган мазкур паркка "Афсона" деб ном беришни таклиф қилди.\nШу ерда Наманган шаҳри Гулистон даҳасида бунёд этилиши мўлжалланган “Namangan City”, Поп туманида қуриладиган замонавий савдо мажмуаси ва "Pop eco park" каби лойиҳалар тақдимоти ўтказилди.